**** 

 **Програма за развитие на Европейски земеделски фонд**

 **селските райони (2014-2020) за развитие на селските райони**

**П Р О Т О К О Л**

**СЕДЕМНАДЕСЕТО ЗАСЕДАНИЕ НА КОМИТЕТА ЗА НАБЛЮДЕНИЕ НА ПРОГРАМАТА ЗА РАЗВИТИЕ НА СЕЛСКИТЕ РАЙОНИ (2014 – 2020 г.)**

**Дата и място на провеждане :** **19.11.2021 г.**

**МЗХГ, гр. София**

 **ДНЕВЕН РЕД**

**за провеждане на 17-то заседание на Комитета по наблюдение на Програмата за развитие на селските райони 2014-2020 г.**

**19.11.2021 г. чрез видео конферентна връзка**

|  |  |
| --- | --- |
| **10:00 – 10:30** | **Регистрация на участниците, проверка за наличие на кворум.** |
| **10:30 – 10:40** | **т. 1. Откриване на заседанието на КН на ПРСР. Приемане на дневния ред.***Георги Събев – заместник-министър на земеделието, храните и горите и председател на КН на ПРСР 2014-2020 г.**за одобрение* |
| **10:40 - 11:40** | **т. 2. Информация за напредъка в изпълнението на Програмата за развитие на селските райони 2014-2020 г.** *Докладват: Държавен фонд „Земеделие“ и Управляващ орган на ПРСР**за информация* |
| **11:40 – 12:00** | **т. 3. Информираност и публичност на ПРСР 2014-2020 г.***Докладва: Управляващ орган на ПРСР**за информация* |
| **12:00 – 12:40** | **т. 4. Предложение на УО на ПРСР за Индикативна годишна работна програма на ПРСР за 2022 г.***Докладва: Управляващ орган на ПРСР* *за съгласуване* |
| **12:40 - 13:20** | **т. 5. Предложение на УО на ПРСР за критерии за подбор на проектни предложения по процедура по подмярка 2.1.1 „Консултантски услуги за земеделски и горски стопани“** **от мярка 2 „Консултантски услуги, услуги по управление на стопанство и услуги по заместване в стопанство“ от ПРСР 2014-2020 г. за предоставяне на консултантски пакет А2Б***Докладва: Управляващ орган на ПРСР* *за одобрение* |
| **13:20 - 14:00** | **т. 6. Информация за напредъка по изготвяне на Стратегическия план за развитие на**  **земеделието и селските райони 2023-2027 г.***Докладва: Министерство на земеделието, храните и горите**за информация* |

Списъкът на участниците в 17-то заседание на Комитета по наблюдение на ПРСР (2014-2020) е даден като Приложение 1 към настоящия протокол.

Предложението за Индикативна годишна работна програма за 2022 година на Програмата за развитие на селските райони е дадено в Приложение 2 към настоящия протокол.

Предложението за критерии за подбор на проектни предложения по процедура по подмярка 2.1.1 „Консултантски услуги за земеделски и горски стопани“ от мярка 2 „Консултантски услуги, услуги по управление на стопанство и услуги по заместване в стопанство“ от ПРСР 2014-2020 г. за предоставяне на консултантски пакет А2Б е дадено в Приложение 3 към настоящия протокол.

***Заседанието, ръководено от г-н Георги Събев – заместник-министър на земеделието, храните и горите и председател на КН на ПРСР 2014-2020 г.****, започна в 10:30 ч. и се проведе дистанционно чрез видеоконферентна връзка* CISCO WEBEX.

*В него участие взеха членове на Комитета, г-н Майкъл Пилке и г-жа Елица Живкова* (*на по-късен етап се присъедини и г-н Бенжамин Фейрбрадър) от ГД „Земеделие и развитие на селските райони“ на Европейската комисия, представители на Управляващия орган на ПРСР, на Държавен Фонд „Земеделие“ и други участници.*

След направената от Секретариата на КН поименна проверка за наличието на кворум **(**в съответствие съсЗаповед № РД 09-1119 от 11.11.2021 г. на Министъра на земеделието, храните и горите) и установяването на такъв, чрез участието на 41 членове на КН с право на глас, заседанието беше открито от г-н Георги Събев.

**Г-н ГЕОРГИ СЪБЕВ** поздрави всички участници и допълни, че основание за провеждане на видеоконферентно заседание дава Законът за изменение и допълнение на Закона за мерките и действията по време на извънредното положение и за преодоляване на последиците приет от 44-тото Народно събрание на 6 ноември 2020 година.

Г-н Събев съобщи, че при наличието на кворум, заседанието може да започне и представи участващите от страна на Европейската Комисия: г-н Майкъл Пилке и г-жа Елица Живкова и г-н Бенджамин Феърбрадър, като им предостави думата.

**Г-н МАЙКЪЛ ПИЛКЕ** изрази задоволство от възможността да участва в това заседание на Комитета, в което да се направи преглед на ситуацията, на българския план за развитие в областта на селските райони и бъдещия стратегически план на ОСП.

Г-н Пилке уведоми присъстващите за реорганизация в рамките на Генерална дирекция Агри и от средата на януари 2022 г. ново лице ще отговаря за българската Програма за развитие на селските райони и след това за стратегическия план – г-н Мариус Мигас. Той подчерта, че ще има приемственост в лицето на г-жа Елица Живкова и г-н Бенджамин Фейрбрадър.Г-н Пилке благодари за отличното сътрудничество през всичките години съвместна работа.

**Г-н ГЕОРГИ СЪБЕВ** пожела успехи на г-н Пилке и предложи на Комитета да се премине към работата по точка първа от дневния ред.

**ТОЧКА 1 ОТ ДНЕВНИЯ РЕД:**

**Приемане на дневния ред**

Г-н Събев посочи, че в нормативно определения срок е получено писмо от г-н Иван Главчовски – председател на екологичните организации в Комитета, с предложение да се включи подточка 3.1 в дневния ред, в която да се разгледа информацията относно напредъка на преговорите за Единадесетото изменение на програмата.

Г-н Събев предложи темата да бъде разгледана в рамките на точка 2 от дневния ред за напредъка на програмата, без да е необходимо да се добавя нова точка или подточка в дневния ред на заседанието. На въпросите на г-н Главчовски, свързани с бюджета по мярка 4 „Инвестиции с материални активи“ ще бъде отговорено в рамките на същата точка. В рамките на точка 2-ра от дневния ред ще се дискутират коментарите на г-н Сираков от Централното координационно звено към Министерски съвет и поставените от госпожа Кристина Цветанска от БАКЕП въпроси, свързани с напредъка по програмата.

Г-н Събев информира, че от Националното сдружение на общините в Република България е постъпило предложение за включване на подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ в Индикативната годишна работна програма за 2022 г. Предложението ще бъде дискутирано при разглеждане на точка 4-та от дневния ред.

Г-н Събев предложи да се премине към гласуване на дневния ред. Който е „против“ да гласува, като индикира това в чата или чрез вдигане на ръка.

Гласуване:

- „против“- няма,

- „въздържали се“- няма.

Решението по т. 1 се прие с единодушно.

**РЕШЕНИЕ по т. 1**

* **Комитетът по наблюдение на ПРСР 2014-2020 г. прие предложения от Управляващия орган дневен ред като дневен ред на Седемнадесетото заседанието на Комитета по наблюдение на ПРСР 2014-2020 г.**

Заседанието на Комитета за наблюдение продължи с т. 2 от дневния ред.

**ТОЧКА 2 ОТ ДНЕВНИЯ РЕД:**

**Информация за напредъка в изпълнението на Програмата за развитие на селските райони 2014-2020 г.**

**Г-н ГЕОРГИ СЪБЕВ** предостави думата на заместник-изпълнителния директор на Държавен фонд „Земеделие” госпожа Боряна Алексова.

**Г-жа БОРЯНА АЛЕКСОВА** отбеляза, че при встъпването в длъжност през месец юни в Държавен фонд „Земеделие” екипът е заварил хиляди забавени проектни предложения по всички мерки за последните три години.

Най-голямото забавяне е констатирано в проектите на местните инициативни групи. Огромни забавяния са констатирани в подмярка 8.6, подмярка 7.6 и съответно по мерки 5 и 4.

За наваксване на това голямо забавяне е съставен план за действие с оптимистични срокове, като се даде приоритет на обработката на проектите на местните инициативни групи. Първата задача бе да се промени организацията на работата във фонда е и да се подобрят контактите с бенефициентите.

Презентацията, изпратена предварително на Комитета по наблюдение включва общ преглед на напредъка, финансово изпълнение на плана, отчет за изпълнението по мерки, мерки за публичност и прозрачност и напредък в изпълнението на плана за действие.

Г-жа Алексова подчерта, че към 22 октомври 2021 г. общо по ПРСР са усвоени 61%. Оставащите средства за разплащане по програмата са в размер на 39 %.

По ИСАК базираните мерки най-добро е изпълнението по мярка 13, мярка 10.

По мярка 7 процентът на усвояване е 65,8%.

Изплатените суми към 22 октомври 2021 г. по ИСАК базираните мерки по ЕЗФРСР - мярка 10 – 145 милиона, мярка 11 – 113 милиона, мярка 12 - 105 милиона, мярка 13 – 212 милиона.

По не ИСАК базираните мерки общо изплатените средства са:

по подмярка 4.1 изплатените средства общо са в размер на 283 305 103 евро, по подмярка 4.2 – 123 295 65 евро, по подмярка 6.1 - 65 324 091 евро, по подмярка 6.3 – 51 874 499 евро, по подмярка 7.2 – 413 270 400евро, по подмярка 7.6 - 22 153 093 евро, по подмярка 8.1 - 607 хил. евро, по подмярка 8.3 - 3 650 233 евро, по подмярка 8.4 -164 хил. евро, по мярка 9 - 2 191 539 евро, по подмярка 19.1 – 2 011 857 евро, по подмярка 19.2 - 4 722 553 евро, по подмярка 19.3 - 479 хил. евро, по подмярка 19.4 - 19 306 181 евро, по мярка „Техническа помощ” - 28 653 672 евро, по подмярка Ковид 3 - 3 827 200 евро, по подмярка 2.1.1 – 1 655 313 евро, по подмярка 2.1.2 - 7 794 514 евро, по подмярка 4.1.2 - 94 хил. евро, по подмярка 6.4.1 – 1 713 999 евро и по финансовия инструмент - 5 млн. евро.

Подмярка 7.2 е с най-голям процент на договорени средства спрямо индикативния бюджет, който е в размер на 559 280 хил. евро. Договорени са 543 534 хил. евро и изплатени съответно 413 хил. евро.

Следват подмярка 4.2 и подмярка 4.1, които имат по-малък процент договорени средства. От индикативния бюджет на подмярка 4.2 - 309 629 хил. евро са договорени към момента 231 598 хил. евро, а по мярка 4.1 от съответния индикативен бюджет от 416 млн. евро договорени към момента са 337 113 хил. евро. По подмерки 5.2 и 5.1 положението не е добро, тази седмица се приключват част от проектите, които са приети през миналата година.

При встъпването в длъжност през месец юни са сформирани 14 нови оценителни комисии и са разпределени всички постъпили проекти по всички приеми на Фонд „Земеделие”.

По подмярка 4.1 - брой приеми - четири, като бройката на постъпилите проектните предложения е 8 803, заявената финансова помощ е в размер на 1 799 046 777. евро, общият брой сключени договори за подпомагане е 1288, размерът на договорената субсидия е в размер на 337 113 677 евро, платените средства до момента са в размер на 283 305 103 евро.

Подмярка 4.2 - два приема, постъпили проектни предложения - 1135.

Подмярка 4.1.2 - два приема, постъпили проектни предложения 412, брой договори към момента - 116.

Мярка 4.2.2 - един прием с постъпили 5 проектни предложения, приключила е оценката на етап ТФО .

По подмярка 4.1, към 22 октомври 2021 г. - над 500 уведомителни писма са изпратени за липси и нередовности, като предстои оценката на административното съответствие и допустимост след получаване на отговорите от бенефициентите.

По текущият прием по подмярка 4.1, приключил на 3 септември, оценителната комисия за съответствие и допустимост е приключила с посещенията на място.

По подмярка 4.2 в момента тече прием на проектни предложения, който има за цел подобряване на цялостната дейност и икономическата ефективност на предприятията.Общият размер на безвъзмездната финансова помощ възлиза на 387 164 028 евро, като крайният срок за подаване на проектни предложения е 25 февруари.

По подмярка 5.1 - брой приеми - три, постъпили проектни предложени 69, стойността на заявената финансова помощ е в размер на 18 279 066 евро, като към момента има сключени 20 договора за финансово подпомагане с размер на минимална субсидия 3 648 519 евро.

Подмярка 5.2 е с един прием с три проектни предложения, които са в процес на оценка.

По подмярка 6.1 - брой приеми два, брой постъпили проектни предложения – 4 323, стойност на заявената финансова помощ в размер на 108 милиона евро, брой сключени договори към момента 2 182 с размер на договорна субсидия 54 550 000 евро и изплатени средства - 48 362 866 евро.

Подмярка 6.3- три приема с постъпили проекти – 6 471, стойност на заявената финансова помощ 97 065 000 евро. Общият брой на сключените договори е 3 404 с размер на договорената субсидия 51 060 000 евро.

По подмярка 6.4.1 - брой приеми три, постъпили проекти 770, стойност на заявена финансова помощ 108 млн. евро, сключени договори 228, размер на договорна субсидия 29 705 322 евро.

По подмярка 7.2 - брой приеми - 9, постъпили проекти 1 457, стойност на заявена финансова помощ 1 271 306 221 евро. Сключени договори 691, договорна субсидия 543 534 270 евро.

По подмярка 7.3 – два приема, постъпило е едно проектно предложение на Държавната агенция „Електронно управление”, към момента това проектно предложение е в процес на обработка на етап административно съответствие и допустимост. Необходимо е да се получи одобрение от Европейската комисия за държавна помощ преди да бъде одобрен проектът.

По подмярка 7.6 - два приема, постъпили проектни предложения 481, заявена финансова помощ от 146 209 350 евро. Сключени договори 87.

По подмярка 8.1 има един прием с постъпили 22 проектни предложения. Стойност на заявената финансова помощ - 1 625 703 евро. В процес на оценка.

По подмярка 8.3 - един прием, постъпили 31 проектни предложения, стойност на заявената финансова помощ 26 247 843 евро. Сключени договори за подпомагане към момента - 20.

По подмярка 8.4 - един прием, постъпили 14 проектни предложения, със заявена финансова помощ в размер на 3 040 524 евро. Към момента има 12 сключени договора.

По подмярка 8.6 - един прием, постъпили 191 проектни предложения, 38 979 285 евро е заявената финансова помощ, към момента има сключени 42 договора, има увеличен бюджет по заповедта за прием.

Мярка 9 - един прием, постъпили 38 проектни предложения, 16 млн. евро, заявена финансова помощ и сключени 26 договора, договорна субсидия близо 8 млн. евро.

Мярка 19.2 - общо сключените договори за проектни предложения - 638 на стойност 33 779 895 евро.

Относно постъпилите процедури за контрол от Държавен фонд ”Земеделие” през последните дни в процеса на обработка се установи изключителна административна тежест. Местните инициативни групи и бенефициенти в тази връзка са подготвили предложения за промяна в Наредба № 22, които ще бъдат поставени пред Министерство на земеделието, храните и горите.

Установи се липсата на евентуално възможно електронно подписване на договори и комуникация с електронни документи от бенефициентите. Подписването на един договор от местна инициативна група или бенефициент в МИГ е продължавало около два месеца и се е придвижвало на хартия между различните институции.

По мярка 21.3, подпомагане за малки и средни предприятия и признати групи на производители, така наречената мярка Ковид 3, броят на постъпилите проекти е 211, от тях одобрени за финансиране са 194, изплатените средства по подмярката са в размер на 3 827 200 евро. Всеобщо е мнението, че мярка 21.3 бе успешна мярка и помогна на производители и преработватели.

По дейностите за публичност и прозрачност са въведени следните мерки:

* разработени са три ръководства, в помощ на бенефициенти, които изпълняват договори по ПРСР, проведени са две обучения в общините.
* Бенефициентите вече имат имената и контактите на експертите, които обработват проектите. Тази въведена мярка значително облекчава бенефициентите и намалява броя на писмата, изпращани към тях.

По напредъка на плана за действие големият успех е приключването на 90 % на проектите, които са забавени, включително и процедурите през МИГ.

**Г-н МАЙКЪЛ ПИЛКЕ** отбеляза, че мерките със забавяния - 4.1, 4.1.1, 4.1.2, 8 и 6.4.1 не са нови и вероятно причините са свързани с работата в електронна среда и с Ковид 19.

**Г-жа БОРЯНА АЛЕКСОВА** уточни, това не са нови мерки и забавянията се дължат основно на не дотам добра организация на Държавен фонд „Земеделие” и недостатъчният брой служители, които в момента работят във фонда. Мерките, които са предприети в тази посока са по-добра организация на работа, включване на служители от областните дирекции и действия за увеличаване на административния капацитет на Държавен фонд „Земеделие”. Проблемът е от много години. В тази посока е направено предложение до Министерски съвет за увеличаване на щатния състав на Държавен фонд „Земеделие”, така че да може адекватно, срочно и качествено да се отговори на изискванията, които има към него и да може проектните предложения да се обработват в срок. В момента Държавен фонд „Земеделие” - дирекция „Договориране” разполага с 40 екипа, които обработват над две хиляди проектни предложения. Докато ситуацията е такава, проблемът не може да бъде елиминиран и разрешен.

През месец юли бе подготвен функционален анализ на Държавен фонд „Земеделие”, в който бяха сравнени отговорностите и задачите с броя служители във всяка една дирекция.

Този анализ бе представен на Министерския съвет и от него следваха няколко извода, че административният капацитет на Държавен фонд „Земеделие” трябва да бъде увеличен.

Полагат се всички усилия за спазване на поставените срокове с ясното съзнание, че не може всички рискове да бъдат предотвратени, най-вече рисковете от ковид пандемията. Мерките, които се предприеха за реорганизация на работата във фонда, за електронен документооборот са част от справянето с проблемите.

Основният проблем е недостатъчният брой служители, които отговорят за проектните предложения, в съпоставка с други администрации и други управляващи органи по други програми.

**Г-н МАЙКЪЛ ПИЛКЕ** попита за причините мярка 16.4 да се развива много бавно и постигнатите резултати по нея да са малки, както и за ситуацията с правилото N + 3, също така и за темпа на изпълнение на широколентовия интернет и финансовите инструменти?

**Г-н ГЕОРГИ СЪБЕВ** отговори, че тази мерки се разглеждат от Управляващия орган и презентацията ще бъде направена малко по-късно от директора на Дирекция „Развитие на селските райони”. Г-н Събев даде думата на представителите на ДФЗ да коментират правилото N + 3.

**Г-жа ВАНЯ СЛАВЯНОВА** уточни, че таргетът за тази календарна година е 1 587 млн. евро за ПРСР. След резерва и плащанията към момента, които са към 1 501 милиона и аванс от 71 млн. евро ЕФРСР, остават грубо до края на годината около 16 млн. евро ЕЗФРСР. По прогнози само по ИСАК базираните мерки се очакват плащания в прогнозен размер до края на годината от около 40 млн. евро по ЕЗФРСР. Плащанията вървят, очаква се поне пет заявки да минат до края на годината и по ИСАК небазираните мерки. За тази година няма заплаха от риск от N + 3 и освобождаване на средства.

**Г-жа ЦВЕТОМИРА СТАЙКОВА**, директор на Дирекция „Договориране за прилагане на мерките за развитие на селските райони” в Разплащателната агенция представи напредъка по отделните оценителни комисии по отделните приеми по подмерките на Програма за развитие на селските райони.

По трети, целеви прием, насочен към сектор „животновъдство” на подмярка 4.1 са постъпили 647 проектни предложения, поставен е срок до края на годината да бъде приключен етапът на оценка на административно съответствие и допустимост.

По втори прием по подмярка 4.1.2 в процес е назначаването на оценителна комисия. В момента служителите на областните дирекции минават обучение за работа по подмярката. Поставен срок до 20 януари 2022 г. да приключи работата на етап административно съответствие и допустимост.

По подмярка 4.2.2 оценителната комисия е приключила работата си, като няма одобрени проекти.

Приключила е работата и на оценителната комисия на проектите от първи прием по подмярка 5.1, договорите са сключени, част от бенефициентите са готови да подават исканията си за плащане.

Приключила е обработката на проектните предложения по първи прием на подмярка 5.1 - публични бенефициенти, тече процес на сключване на договори.

Приключила е работата на оценителната комисия по втория прием по подмярка 5.1- частни бенефициенти, изготвен е окончателния оценителен доклад, тече процес на изпращане на уведомителните писма за одобрение до кандидатите.

Приключила е работата на оценителната комисия на проектите по втори прием по подмярка 5.1 - публични бенефициери. Предстои изпращане на уведомителни писма за одобрение.

По първи прием на подмярка 5.2 е назначена оценителна комисия, като всички проектни предложения са в процес на обработка. Следващата седмица предстои изпращане на уведомителни писма до кандидатите.

По подмярка 6.4.1 - неземеделски дейности - двете процедури са в процес на обработка. Поцедурата по проектите, свързани с производствени дейности е в по-напреднал етап. Срок за издаване на окончателен доклад на оценителната комисия - до 6 декември.

По подмярка 6.4.1 - услуги - целта е до края на настоящата година да приключи обработката на етап ОАСД. На всички са изпратени писма за нередовности, получени са отговори.

По третия прием на подмярка 6.3 - всички проектни предложения са в процес на обработка, приключен е етап ОАСД, приключила е комисията за разглеждане на възраженията за недопускане до техническа и финансова оценка на проектни предложения, следва обработка на ТФО и издаване на оценителен доклад. Срокът е до края на настоящия месец за приключване на тази комисия.

Вторият прием по подмярка 6.3 с увеличение на бюджета е приключил. В процес на сключване на договори.

Вторият прием по подмярка 4.2 от 2018 г. бе през ИСУН. Работата отдавна е приключила, като заради увеличението на бюджета на проектите, получили на ТФО между 66 и 69 точки включително - общо 21 броя проектни предложения, е назначена оценителна комисия. Всички проекти са обработени, приключило е изпращането на писма за нередовности. Предстои изпращане на втори писма на част от проектите за изясняване на допълнителни обстоятелства. Срок - 30 ноември за приключване на работата на ОАСД.

**Г-н АНГЕЛ РЕВЕЛЕТОВ** запозна с направеното по обработката на проектните предложения по публичните мерки - подмерки 7.2, 7.3, 7.6 и плоските мерки 8.1, 8.3 и 8.6.

По подмярка 7.2 с увеличението на бюджета в началото на годината, обработката на проектните предложения стигна до проекти, получили минимум 25 точки. Тази комисия е приключила, договорите само на две проектни предложения не са готови, другата седмица ще бъдат готови.

Във връзка с освободен бюджет в процеса на разглеждане на заявките за плащане се разглеждат и останалите проектни предложения, а именно проекти получили 21 точки. На всички тях са изпратени писма, очакват се отговори за да се приключи обработката по оценка на административното съответствие и допустимост до края на месеца.

Оценителната комисия, назначена за енергийната ефективност за обработка на 2 проектни предложения, върнати от съда е приключила работата си и са изготвени договори.

Подмярка 7.3 е доста сложен проект за обработка, като стойността му е 82 143 600 лева, има подготвено писмо, което ще бъде изпратено в най-скоро време на кандидата.

По подмярка 7.6 – подадените проектни предложения на местните поделения на вероизповеданията църкви и манастири са 133, които са с увеличение на бюджета по заповедта за прием. На всички са изпратени писма, включително втори, на някои се наложи да бъдат изпратени и трети писма.

Очакват се отговори другата седмица и комисията да приключи работа до края на месец ноември с оценка на административното съответствие и допустимост.

По подмярка 8.1 оценителната комисия е обработила всички проектни предложения, на всичките са изпратени писма за нередовности, очакват отговорите и ако не се наложи да бъдат изпратени повторни писма, докладът за административно съответствие и допустимост ще приключи.

По подмярка 8.3 също бе увеличен бюджета в началото на годината. След назначена оценителна комисия в момента на всички проектни предложения са изпратени писма. След увеличението на бюджета се обработват абсолютно всички получили минимален брой - 31 точки по условията за кандидатстване.

И забавената подмярка 8.6, след приключване на първата оценителна комисия се оказа, че от 97 проектни предложения, одобрение са получили едва 54 проектни предложения. Част от бенефициерите са се отказали и има 42 подписани договора. Освободен е бюджет, има и леко увеличение на бюджета в началото на годината. Назначена е нова оценителна комисия за 35 предложения, които в момента са в процес на оценка. Целта е в срок до 10 декември да се изпратят писма на абсолютно всички и до края на годината да има оценка на административното съответствие и допустимост.

**Г-н КАЛОЯН КОСТАДИНОВ**, началник на отдел „Прилагане на стратегии на ВОМР” представи направеното по обработката на проектните предложения по ВОМР.

По подмярка 19.2 са сключени общо 677 договора на приблизителна стойност от 36 млн. евро.

В края на месец юни новото ръководство създаде екшън план за преодоляване на забавянето в разглеждането на проектите и процедурите, постъпили в Държавен фонд „Земеделие”.

В екшън плана е заложено да бъде привлечен допълнителен капацитет от областните дирекции и в резултат на това бяха разпределени 357 проекта и 104 процедури, като тези проекти не са включени в 104- те процедури.

От тези 357 проекта са финализирани 305 проекта, остават 52 проекта, на които са изпратени писма, има върнати отговори и в рамките на седмица, две тези проекти ще бъдат приключени. По 104-те процедури остават 9 неприключили. Целта е до седмица, две да бъдат финализирани и тези 9 процедури.

От приключилите вече 95 процедури бяха разпределени 45 проекта. Изпратени са десетдневки, след получаване на отговорите ще се пристъпи към финализиране на проектите.

Освен тези 104 процедури постъпват нови процедури, 25 са разпределени към отдел ВОМР. На тези 25 процедури са изпратени десетдневки, очакват се отговори.

**Г-н ИВАН ГЛАВЧОВСКИ** посочи, че има разминаване в договорираните средства и в процентите на изпълнение. Видно е, че има страшно забавяне. Усвояването, направено в рамките на шест години е в порядъка на около 40 % и не е ясно как в рамките на оставащите две години и половина това ще бъде наваксано. Ясно е, че забавянето не е от вчера.

Г-н Главчовски повдигна въпроса за хода на 11 нотификация на ПРСР, какти и за откритата процедура по подмярка 4.1 с включен бюджет, който е от плана за възстановяване. Г-н Главчовски попита какво ще стане при положение, че планът не бъде одобрен или променен.

**Г-жа БОРЯНА АЛЕКСОВА** предположи, че най-вероятно от г-н Главчовски не са взети предвид данните за ИСАК базираните мерки и поради това се получава това разминаване. Тя информира, че актуалната информация за процента на договорени и процента на усвоени средства по ПРСР се публикува ежемесечно на страницата на Държавен фонд „Земеделие” в секция Програма за развитие на селските райони, подсекция „Публичност на подмерките”.

**Г-н ИВАН ГЛАВЧОВСКИ** уточни, че изпратеното от него запитване, касае усвояването на мярка 4. Там средствата са доста повече, отколкото е определено като бюджет и не е ясно откъде се получава това разминаване. Г-н Главчовски допълни въпроса си с това, че има доста неизпълнени проекти и няма информация защо са отказани тези проекти, къде отиват средствата, как се разпределят.

**г-жа ВАНЯ СЛАВЯНОВА** презентира процента на усвояване по програмата към 15 ноември. От общ бюджет по програмата 5 662 млн. лева публични средства са разплатени 3 653 млн. лева.

Общото усвояване по програмата е 64.52 %. Г-жа Славянова уточни, че за усвояването на програмата не следва да се правят справки в ИСУН. Информацията е налична на сайта на Държавен фонд „Земеделие”, защото Фонд „Земеделие” влезе в ИСУН на един по-късен етап, като почти по всички големи мерки е имало приеми направени на хартия по реда на наредбите, издадени от министъра на земеделието.

Отделно в ИСУН по никакъв начин няма информация за така наречените ИСАК базирани мерки.

За всеки прием има лимитиране на средствата и съответно се договарят проектни предложения само в рамките на определения бюджет, тоест не всички подадени проектни предложения се договарят. Големите препъни камъни при реализирането на един проект е осигуряването на средствата за извършване на инвестициите, тоест получаването на банкови заеми. В момента икономическата обстановка е по-сложна, цените растат, има много молби с информация, че доставчици и изпълнители искат предоговаряне, съответно увеличаване на цените по проектите.

Отпадане на проекти има на етап стартиране. Държавен фонд „Земеделие” въведе проверка и инвестициите по проектите следва да бъдат стартирани от страна на бенефициентите в рамките на 9 до 12 месеца. Това бе направено с цел да не се изчаква две или три години, за да се разбере дали един проект ще бъде реализиран, за да може своевременно да се предоговарят средствата и съответно да се усвоява бюджет в пълен размер. Освен това има отпадане на проекти и поради неподаване на заявка за плащане и съответно винаги има и отказани проекти на етап подадена заявка за плащане. Така че със сигурност след първоначалното договаряне има последващо отпадане. Точно и в тази връзка се знае, че стандартно се прави наддоговаряне по всяка една мярка.

**Г-жа БОРЯНА АЛЕКСОВА** благодари на г-н Главчовски за конструктивната критика и коментари. По отношение на това дали Фонд „Земеделие” работи добре, тя отбеляза, че целта е Фонд „Земеделие” да работи още по-добре.

**Г-жа ЕЛЕНА ИВАНОВА** допълни във връзка с поставения въпрос от г-н Главчовски, относно разминаването в бюджета на мярка 4, че цифрите, които се цитират в коментара са от общия бюджет на мярка 4 с всичките й прилежащи подмерки – 4.1, 4.2, 4.1.2, 4.3, като това е бюджетът на мярката с последното актуално одобрено изменение на програмата.

Това, което се направи допълнително, всички членове на Комитета за наблюдение го знаят, бе прехвърляне на допълнителни средства в размер на над 420 млн. евро към бюджета на мярка 4, по-специално към бюджетите на подмерки 4.1 и 4.2. Тези средства вече са в оборот, пуснати са в приеми и очакваното договаряне по тях по тази причина надхвърля одобрения към Десето изменение бюджет на мярка 4. Оттам идва неразбирането, разминаването и коментарът на господин Главчовски.

След одобрение на Единадесето изменение финансовият план на Програмата и съответно бюджетите на всяка една от мерките ще бъдат актуализирани и няма да има такива диспропорции. За сега се позоваваме на последната актуална информация одобрена до Десето изменение на Програмата.

**Г-жа СОНЯ МИКОВА** посочи, че при срещи с МИГ-овете се установи, че управляващите органи по ОПИК и ОПРЧР постигат много по-бърз напредък по договаряне и разплащане, отколкото по Програма за развитие на селските райони, която има опит в подхода. Г-жа Микова благодари за информацията за напредъка по забавените процедури по подхода ВОМР, като се надява проблемът да бъде преодолян и до седмица две да се финализират забавените процедури, като се очаква следващата година подходът да стартира пак многофондово.

**Г-жа КРИСТИНА ЦВЕТАНСКА** благодари за предоставената възможност да вземе думата и добави, че би желала да отправи похвала за работата на фонд „Земеделие“, за горещите телефони, за това че се знае с кои експерти да се комуникира. Г-жа Цветанска посочи, че допълнително затруднение в работата на дирекция „Договориране” идва и от това, че точно заради забавянето много проекти стигат до одобрение години след като бъдат подадени и всъщност в момента, в който тръгнат да се изпълняват, те на практика тотално се променят и Фонд „Земеделие” бива затрупан с искания за тежки анекси.

Г-жа Цветанска повдигна въпроса за това, дали има разчети за очаквано неусвояване на бюджетите по всяка мярка и подмярка, за да може навреме да се предприемат стъпки по преразпределяне на неусвоените средства.

**Г-жа БОРЯНА АЛЕКСОВА** отговори, че към момента не е правен анализ за процента на неусвояване на средствата по различните подмерки, тъй като както се видя не е приключил процесът по договаряне, процесът по разплащане на одобрените вече проекти също не е приключил, а и в тази тежка ситуация за доста бенефициенти с одобрени проекти ще бъде трудно да изпълнят своите проектни предложения, в одобрените параметри. Но може да се направи анализ на база количеството данни и да се обсъди подобен процент наддоговаряне с Министерството на земеделието, храните и горите.

**Г-жа ТАНЯ ГЕОРГИЕВА** благодари на колегите от Фонд „Земеделие” за положените усилия в правилната посока и за откровено споделените проблеми. Обръщайки се към представителите на ЦКЗ, г-жа Георгиева повдигна въпроса за нуждата от законови промени за да се отключи възможността всички да работят – администрация, бенефициенти, при дефицит на средства и икономическа криза. Забавянето от страна на Фонд „Земеделие“ идва от недостатъчния човешки ресурс, налага се да се работи както в ИСУН по правилата на ЗУСЕСИФ и в ИСАК за да се защитават парите по фонда, натоварването е огромно, всички заинтересовани страни трябва да дискутират в кои закони, какво точно до се промени.

До месец трябва да стартира планът за възстановяване, който също ще минава през фонда, както и в рамките на две години да се изпълни и ПРСР.

Г-жа Георгиева изказа притеснения относно Единадесетата нотификация и добави, че е добре в Комитета да се дискутират важни доклади като годишния доклад, който е приет, както и оценки, които идват от страна на Сметната палата и които имат препоръки към министъра на земеделието, храните и горите и към изпълнителния директор на Фонд „Земеделие”.

**Г-жа СОНЯ МИКОВА** уточни, че по промени в ЗУСЕСИФ се работи и УО е получил покана да даде своите коментари и предложения по предлаганите изменения, като Държавен фонд „Земеделие“ вече е предоставил своите коментари. От УО и ДФЗ се очаква да дадат конструктивни предложения, а не само да се отбелязва, че ПРСР е по-по-различна от другите програми.

**Г-жа ТАНЯ ГЕОРГИЕВА** уточни, че в доклада на Сметната палата много добре се очертават различията. Години наред се говори за това. Фондът има собствени контролни одитиращи механизми, които трябва да се изпълняват и се налага промяна в ИСУН.

**Г-жа БОРЯНА АЛЕКСОВА** подкрепи казаното от г-жа Георгиева. Тя подчерта, че са проведени няколко срещи в Централното координационно звено по повод на това, че системата ИСУН трябва да се промени така, че да се работи само в ИСУН и да бъдат въведени контролните процедури и механизми, прилагани от ДФЗ. От страна на ЦКЗ няма разбиране по отношение на необходимостта да се отчитат спецификите на дейността на ДФЗ в ИСУН, както и по отношение на промяната в ЗУСЕСИФ. Една система трябва да описва процеса на работа в дадена администрация, а не обратното администрацията да се нагажда по създадена от някой система, който не носи отговорност за работата и извършваните контроли, процедури и проверки. ИСУН е една много удобна система за бенефициентите, но потребностите на администрацията работеща в ИСУН, конкретно ДФЗ към момента са неглижирани.

**Г-жа СОНЯ МИКОВА** посочи, че всички управляващи органи имат свои представители в специалната работна група, която дискутира развитието на системата ИСУН, представителите на ДФЗ и на УО трябва да участват по-активно в тази работна група.

**Г-н ГЕОРГИ СЪБЕВ** обобщи, че това е тема с история и е необходимо диалогът да продължи със съдействието на министерството, като предложи следващата седмица да се организира среща, на която да бъдат обсъдени въпросите, повдигнати от Държавен фонд „Земеделие”, отчитайки и становището на Централното координационно звено.

Г-н Събев подкрепи предложението на г-жа Георгиева докладът на Сметната палата да се обсъди на едно следващо заседание на Комитета за наблюдение.

**Г-н НИКОЛАЙ ВАСИЛЕВ**, представител на Изпълнителна агенция по горите в Комитета за наблюдение посочи, че през последните месеци се наблюдава значително подобрение по отношение на комуникацията с ДФЗ и резултатите от работата с Фонда. Тай изрази надежда и в следващия програмен период да се реализират дейности, които са свързани например с превенция на горски пожари, залесяване и компенсаторни плащания за гори в „Натура 2000”.

**Г-н ПЕТКО СИМЕОНОВ** коментира прилагането на мярка 16.4 в качеството му на управител на една от организациите на производители в страната. Той подчерта, че прилагането като цяло на мерките по Програма за развитие на селските райони от групи/организации на производители е голям проблем. Липсва разбиране за дейността и функционалността на групите/организации на производителите. Това се дължи определено на малкия брой такъв тип структури. Специално по подмярка 16.4 малка победа беше първоначалното включване на групите/организации на производители като субект, който е допустим бенефициент. След реализираните два приема опитът показа, че не може да се реализира проект от организациите на производители по тази мярка заради административната тежест и изисквания, които се налагат към бенефициентите, които напълно не са съобразени с функционирането на групите организации на производителите.

Резултатите от прилагането на мярката показват, че в страната няма бенефициенти, които имат капацитет да кандидатстват по тези мерки, а самите условия, които са заложени към обединението кандидат и самите изисквания, с които то трябва да се съобразява показват, че ново създаване на такъв тип субекти е икономически нецелесъобразно и самият интерес към приема го показва.

**Г-н ГЕОРГИ СЪБЕВ** уточни, че мерките, които са обект на договаряне от УО все още не са представени и не са обсъдени. По подмярка 16.4 предстои докладване по напредъка по тази мярка.

**Г-жа ЕЛЕНА ИВАНОВА** представи актуална информация към настоящия момент по прилагането на мерките, които са обект на договаряне в рамките на Управляващия орган на програмата.

По подмярка 1.1 от всички подадени и одобрени проектни предложения са сключени 40 административни договора, които към настоящия момент са в процес на изпълнение.

Има индикации от бенефициентите по подмярката, че въпреки изключително затруднената пандемична обстановка в страната, предвидените обучения се провеждат при стриктно спазване на всички противоепидемични мерки, въведени със заповед на министъра на здравеопазването.

Подмярка 2.2 „Създаване на консултантски услуги“ е предвидена за Национална служба за съвети в земеделието. Към настоящия момент процесът по оценка на проектното предложени е приключен. Изготвен е административен договор, който в началото на следващата седмица ще бъде подписан, включително и от Службата за съвети в земеделието и ще започне реалното изпълнение на проектното предложение.

Подмярка 4.3 по процедурата, свързана с предоставяне на финансова помощ на „Напоителни системи“ за възстановяване на съществуващите хидромелиоративни съоръжения за напояване, новото е, че административните договори за одобрените 24 проектни предложения са изготвени и са в процес на сключване.

По частната процедура по подмярка 4.3 е приключил етапът на административно съответствие и допустимост. От подадените общо 6 проектни предложения 3 са одобрени и 3 не се допускат до следващ етап - техническа и финансова оценка.

И по трите недопуснати проектни предложения са подадени възражения, които са разгледани от сформираната в дирекцията комисия за оценка на възраженията. Изготвен е доклад по тези възражения. Предоставен е на оценителната комисия и към момента приключва вторият етап - техническа и финансова оценка. Амбициите са комисията да излезе с оценителен доклад в рамките на следващата седмица, като за целта ще бъде съответно публикуван и Списък с одобрените проектни предложения, който ще бъде качен на страницата на министерството.

По първи прием по подмярка 16.1 „Сътрудничество“ са подписани деветнадесет административни договора и проектните предложения по тях се изпълняват. Сключват се анекси, има развитие и има изпълнение на проектните предложения.

По втори прием по подмярка 16.1 по подадените 34 проектни предложения се върви към финализиране на първия етап „Административно съответствие и допустимост“, като към момента тече кореспонденция с част от кандидатите. По една част от проектните предложения има специфики, за които е необходима външна експертиза и външна помощ извън тази на членовете на Оценителната комисия. Тече комуникация с външни експерти най-вече от научните среди. Тъй като наистина има доста специфични проектни предложения, които не могат да бъдат оценени поради недостатъчен капацитет в рамките на оценителната комисия, по този прием се наблюдава забавяне в обработката на постъпилите проектни предложения.

Първият прием по подмярка 16.4. приключи с две постъпили проектни предложения, които не бяха допуснати до етап техническа и финансова оценка.

В резултат на проведени разговори и дискусии, част от изискванията и условията по подмярката бяха прецизирани и актуализирани. Очевидно недостатъчно, за да се получи по-добър ефект от прилагането на мярката и за това в рамките на втория прием, който приключи през месец февруари 2021 година са постъпили 11 проектни предложения, от които до етап техническа и финансова оценка първоначално се допускат само шест проектни предложения, а останалите пет няма да бъдат допуснати.

Подадени са три възражения по недопуснати проектни предложения. Комисията за възражения е приключила своята работа и има изготвен доклад. В рамките на следващата седмица се предвижда да приключи етап техническа и финансова оценка по тази процедура.

С цел пълно разбиране и съвместна работа със заинтересованите страни, които са допустими кандидати по подмярката, е необходимо да се върви в посока допълнително актуализиране и обсъждане на изискванията и условията за допустимост на подмярката. Поради това следващ прием по подмярка 16.4 е включен в рамките на 2022 година, с надежда допълнително съвместно да се изчистят спорните моменти, които създават пречки за кандидатстване за успешно изпълнение на проектните предложения.

Следващите подмерки са в рамките на подхода Водено от общностите местно развитие. По първата процедура по подмярка 19.1 са одобрени шест проектни предложения и едно е недопуснато до следващ етап, сключени са административните договори и успешно се изпълняват шестте проектни предложения.

Вторият прием по подмярка 19.1 е приключил през месец април 2021 година. Двадесет и три проекта се оценяват на етап административно съответствие и допустимост, едно е оттеглено от кандидата. Извършват се посещения на място.

По подмярка 19.3 „Сътрудничество“ в рамките на текущия прием 6 проектни предложения за подготвителни дейности са одобрени и сключени административни договори, 11 проектни предложения за сътрудничество са на етап на техническа и финансова оценка. Очаква се финализиране на работата на комисиите в рамките на следващата седмица, тоест работи се в съвсем кратки срокове.

По отношение на подмярка 19.4 „Текущи разходи и популяризиране на стратегиите за ВОМР“ в рамките на 2021 година са одобрени заявления за планирани дейности и разходи на обща стойност над 13,6 милиона лева. Подадени са 64 заявления, които са на етап разглеждане и оценка на административно съответствие и допустимост.

Г-жа Иванова представи информация за финансовия инструмент, като уточни, че след сключване на финансовото споразумение с Фонд „Мениджър на финансови инструменти“ през месец септември 2020 година, Фондът на фондовете е провел обществена поръчка за избор на финансови посредници. Обществената поръчка е приключила, разгледани са офертите и цялата процедура по реда на Закона за обществените поръчки е финализирана. Избран е финансов посредник и до края на следващата седмица ще бъде подписано тъй нареченото Оперативно споразумение между Фонд „Мениджър на финансови инструменти“ и избрания финансов посредник. След подписване на Оперативното споразумение ще започне реалното функциониране на разработената схема на финансовия инструмент, т.нар. кредитен фонд.

**Г-н СИМЕОН КАРОКОЛЕВ** взе отношение по подмярка 16.4, като уточни, че е участвал във всички заседания на ТРГ по разработване на насоките за кандидатстване и по-конкретно по участието на групи/организации на производители. Наблюденията му са такива, че от експертите в УО зависи да направят така, че тази мярка да се ползва по най-прагматичния начин и докато отговорният експерт не желае да го разбере, резултатът ще бъде същият.

По отношение на подмярка 16.1 г-н Караколев пожела да има по-бързи отговори на възраженията.

Относно подмярка 1.1 г-н Караколев попита дали видеоконферентното обучение е допустимо.

 **Г-жа ЕЛЕНА ИВАНОВА** уточни, чепроцесът по произнасяне по дадените възражения по подмярка 16.1 е приключилиУправляващият орган и Министерството на земеделието, храните и горите ще се произнесе със становище по тези възражения.

Относно обученията и изпълнението на подмярка 1.1 не е допустимо провеждането на видеоконферентно обучение.

Относно подмярка 16.4 г-жа Иванова посочи, че УО ще направи най-доброто в съвместния процес по прецизиране на условия и изискванията, с цел мярката да бъде изпълнена по начин, по който да постигне своите цели.

 **Г-н ИЛИАС САРНУК** посочи, че при положение че Национална служба за съвети в земеделие няма да има възможност да предоставя безплатно изготвяне на проекти за млади фермери, изначално цялата стойност за всеки един проект ще скочи значително, ако трябва да се разчита на платен консултант.

**Г-н ГЕОРГИ СЪБЕВ** уточни, че въпросът за предоставянето на услуга от Национална служба за съвети в земеделието и приема по 6.1 ще се разгледа в следващата точка, при обсъждането на Индикативната годишна работна програма за следващата година.

**Г-жа ЕЛЕНА ИВАНОВА** допълни, че през пролетта на настоящата година, на писмена процедура на Комитета по наблюдение бе предложено изменение в текста на ПРСР, с което се предостави възможност на Национална служба за съвети в земеделието да продължи предоставянето на безплатни съветнически услуги на младите земеделски стопани и в рамките на предстоящия прием по подмярка 6.1.

Комитетът одобри това предложение, но в преговорния процес със заинтересованите страни и със службите на Европейската комисия е станало ясно, че към настоящия момент европейското законодателство не позволява да бъдат предоставени безплатни съветнически услуги без провеждане на процедура за избор на консултантска организация.

В тази връзка до края на тази година ще стартира прием по подмярка 2.1.1, критерии за оценка по който, ще бъдат разгледани в рамките на заседанието.

В рамките на процедурата по подмярка 2.1.1, следва да бъде избрана консултантска организация, която да има възможност да изготвя безплатно бизнес планове на млади земеделски стопани.

След одобрение съответно на консултантската организация се планира в рамките на 2022 година да бъде обявен следващ прием по подмярка 6.1, в рамките на който ще има безплатни съветнически услуги.

Във връзка с платените услуги, от които трябва да се възползват младите фермери, г-жа Иванова добави, че по данни, предоставени от Национална служба за съвети в земеделието в рамките на предходни приеми по подмярката, не на всички кандидати млади фермери се предоставят безплатни услуги. Делът на предоставените услуги е малко над 50 %.

**Г-н ГЕОРГИ СТРАТИЕВ**, началник на отдел „Информационни системи“ към дирекция Централно координационно звено в администрацията на Министерския съвет се включи по повод коментарите на г-жа Алексова от ДФ „Земеделие“ по отношение на надграждането на ИСУН за нуждите на ПРСР и оперативността на ЦКЗ. Целта на ИСУН е да се намали административната тежест на кандидатите и бенефициентите. Няма как да има кооперативност когато става въпрос за процеси и функционалности, които всъщност няма да доведат до намаляване, а до утежняване на така или иначе доста натоварената п откъм документи информационна система, която се ползва от 20 програми.

Обсъжданите теми, по които не е постигнато съгласие са свързани с намаляване на административната тежест и намаляването на документите.

По ПРСР количествата от документи, които се изискват на етап кандидатстване са между пет и десет пъти по-големи от стандартното по другите програми. Един от спорните въпроси, за който ЦКЗ има принципно становище е да няма възможност по собствено желание да се въвеждат допълнителни документи, без предварително да се съгласуват с ЦКЗ. Идеята е бенефициентът да е наясно какъв точно документ се изисква, а не един и същ документ да се казва по един начин в една процедура, а в друга процедура по друг начин. Това доведе до наличието в ИСУН на близо 350 отделни документа като наименования, които се изискват по ПРСР.

След разговорите с ДФЗ доста от поисканите функционалности се правят или вече са направени.

От страна на ЦКЗ има желание за кооперативност и надграждане на системата така, че да е от полза на администрацията, без да затруднява ежедневната работа, но целта трябва да е една и съща – опростяване и облекчаване на административната тежест спрямо кандидатите и бенефициентите.

Основните двигатели за включването на ПРСР в ИСУН бе липсата на публичен модул в ИСАК и липсата на каквито и да било електронни услуги за кандидатстване и отчитане.

**Г-н ГЕОРГИ СЪБЕВ** допълни, че наистина има необходимост от продължаване и засилване на комуникацията, като предложи това да не става в рамките на Комитета, а на последваща среща да се търси сближаване на позицията и да се постигне оперативност.

**Г-н ГЕОРГИ ГРЪНЧАРОВ** изказа адмирации и поздравления към екипа на фонд „Земеделие“ по отношение на оптимизацията на работата и постави въпрос във връзка с подмярка 5.2. Той уточни, че много малко проекти са постъпили и има бюджетни остатъци. В тази връзка попита дали се обмисля пускане на втори прием по 5.2 предвид това, че мярката бе специализирана да подпомогне на тези животновъди, които имат възникнали епизоотии през последните години, за да възстановят поголовието в стопанствата си.

Специално в птицевъдството отново има ферми, които тази година констатираха огнища на инфлуенца и те ще имат нужда от това подпомагане.

По приема, приключил на 30 септември по подмярка 4.1 какви са сроковете, в които фонд „Земеделие“ планира да разгледа и да обработи проектите?

Г-н Грънчаров поиска повече пояснения по подмярка 8.6 по отношение на това, че част от бенефициентите, които са били поканени да подпишат договори по подмярката са се отказали и в момента се разглеждат 33 проектни предложени, вероятно с по-ниски точки може би.

**Г-жа ЕЛЕНА ИВАНОВА** посочи, че по подмярка 5.2 не се предвижда пренасочване на средства или съответно обявяване на прием през 2022 година. Вероятно има нужда от обявяване на следващ прием, но към момента наистина такава възможност не е разглеждана. Ако бъде предоставена допълнителна информация и анализи във връзка с необходимостта от нейното отваряне, ще има възможност за диалог и търсене на решение по въпроса.

Има остатъчни средства и в рамките на подмярка 5.1, и в рамките на подмярка 5.2. Дали ще бъдат пренасочени към други мерки с цел увеличение на бюджети по стартирани приеми или ще бъдат обявени отново не е решено.

**Г-н АНГЕЛ РЕВЕЛЕТОВ** разясни, че по подмярка 8.6 в момента се разглеждат проектни предложения с 80 точки, които са 30 броя и има още 3 от преди това.

**Г-жа БОРЯНА АЛЕКСОВА** посочи, че приемът по подмярка 4.1 от 30 септември ще бъде приключен на етап ОАСД и ТФО в рамките на пет до 7 месеца, т.к целият ресурс на ДФЗ е насочен към приключване работата на комисиите по проектните предложения, които са постъпили в ДФ „Земеделие“ в последните три години.

В момента 40 екипа обработват проектните предложения по всички мерки, които са постъпили по ПРСР, като са включени и областните дирекции в обработката на проектите по ВОМР и в някои от частни мерки с ясното съзнание, че тези служители работят по абсолютно всички схеми и мерки, които се администрират в ДФ „Земеделие“ като директни плащания, пчели, плодове и зеленчуци и не могат пълноценно и единствено се използват само за ПРСР.

**Г-жа КРИСТИНА ЦВЕТАНСКА** обърна внимание на предложението да има обобщена информация по всички мерки и подмерки, независимо от това дали се управляват от ДФ „Земеделие“ или от Управляващия орган с посочени бюджети, приеми, договорирани средства и изплатени суми, за да може да се види колко неангажиран бюджет има по ПРСР.

Г-жа Цветанска предложи да се увеличат бюджетите по приемите по подмерки 4.1 и 4.2 от тази година.

По отношение на финансовите инструменти дали само 5 милиона евро са договорени с избрания посредник или целият ресурс и ако не е договорен целият ресурс, какво се очаква да се случи с остатъчния ресурс от 15 милиона евро?

Г-жа Цветанска бе категорична, че бенефициентите са доволни от това, че проектите не се подават на хартия. Тя смята, че голяма част от проблемите идват от липсата на синхронизация между ИСУН и ИСАК.

**Г-жа БОРЯНА АЛЕКСОВА** уточни, чев нито един момент не са имали идея приемите отново да се връчват на хартия. Основната цел на всички е улеснението за бенефициентите, което е създадено в ИСУН и наличието на публичност. Желанието на ДФЗ е да се развие тази система така, че да отговаря и на нуждите на администрациите.

**Г-жа ЕЛЕНА ИВАНО**ВА отговори на въпроса дали се предвижда преразпределение на неусвоените средства между мерки и подмерки.

В рамките на всяка година се правият предложения за релокация на средства между бюджетите на различните подмерки от ПРСР. Ще се направи анализ, преглед на изпълнението на бюджетите по подмерките и през следващата година с цел планиране най-вече на риска от автоматично отчисление на средства по правилото N+3 и необходимостта съответно къде да бъдат насочени неусвоените, недоговорените и неразходваните средства и тогава ще се вземе решение. Предвид етапа, на който се намира изпълнението на ПРСР, през 2022 година са планирани няколко приема, вероятно няма да се планират нови, а по-скоро ще се насочват средствата към мерки, по които вече има стартирани процедури и има необходимост от увеличение на бюджета по тях.

Относно предложението да бъдат още сега увеличени бюджетите по двете процедури по 4.1 и 4.2, следва първо да има яснота какъв е броят на допустимите проектни предложения, какъв е размерът на разходите, които ще бъдат одобрени и какъв ще е размерът и на безвъзмездната финансова помощ, която ще бъде предоставена.

Относно въпроса за финансовите инструменти. Действително разплатени към момента са 5 милиона евро. Те са разплатени с цел капитализиране на финансовия инструмент. Заделените общо средства са 20 милиона евро, но в съответствие с изискванията на регламент № 1303 на ЕС и въз основа на подписаното финансово споразумение между Министерството на земеделието, храните и горите и Фонд „Мениджър на финансови инструменти“ тези 20 милиона евро се предоставят на траншове на Фонд мениджър с цел опериране на схемата, оперативни разходи и съответно те на всяко тримесечие ще заявяват разходи по реализирани вече кредити след стартирането на схемата. Тези 5 милиона евро са само първи транш. Очаква се след сключване на Оперативното споразумение с избрания финансов посредник следващата седмица и след реалното стартиране на схемата да се осъществят и следващите траншове в съответствие с изискванията на европейското законодателство и подписаното финансово споразумение.

**Г-н СВЕТОСЛАВ ЦЕКОВ** предостави информация по отношение на проекта за широколентов достъп. След един доста тежък процес по разписване на мярката бе отворен успешен прием, като се подаде едно проектно предложение. Има напредък в разглеждането на проекта. След като вече е изготвено писмо за отстраняване на непълноти, неясноти и други липси, евентуално скоро може да се очаква да има готовност за подписване на договор. Националното и европейското законодателство изискват да няма превеждане на средствата до произнасяне на Комисията по нотификация за държавни помощи.

Миналата година през месец декември стартира процедурата по нотификация на държавна помощ и след кореспонденции с Комисията бяха отстранени всички бележки. Не е имало проблеми по разписването на фиша за нотификация.

В рамките на месец април и месец май Комисията даде насоки държавната помощ да мине през регламент № 651 - общият регламент за групово освобождаване. Регламентът през май още не бе приет. През август регламентът бе приет, но праговете за уведомление бяха значително увеличени. Това е изцяло нов ред за уведомление. Има процедури, които трябва да бъдат спазени, за да се отговори на изискванията на регламента, а именно отново да се направи картиране, тоест обществена консултация със заинтересованите страни. Това е времеемко и доста тежко начинание. Компетентният орган е Министерството на транспорта, информационните технологии и съобщенията, които вече получиха от регулаторния орган сведение, на базата на което ще стартира и тази процедура.

По регламент се изисква обществената консултация да бъде минимум 30 дни, което ще бъде спазено и в рамките на следващата и по-следващата седмица евентуално да стартира общественото обсъждане и паралелно с това да се разписват документите за уведомлението. До тогава не може да се пристъпи към сключване на договор.

**Г-н ГЕОРГИ СЪБЕВ** даде думата на г-жа Иванова да представи напредъка на преговорите с Европейската комисия за Единадесетото изменение на ПРСР 2014-2020 г.

**Г-жа ЕЛЕНА ИВАНОВА** посочи, че Единадесетото изменение на ПРСР беше входирано за първи път официално през системата SFC за разглеждане и одобрение от страна на Европейската комисия на 11 март 2021 година. Това е най-комплексното изменение на ПРСР в рамките на настоящия програмен период, тъй като включва освен финансово преразпределение и прехвърляне на средства, също така и изменения в част от мерките и подмерките от Програмата във връзка с тяхното прилагане и изисквани условия за допустимост, промяна на индикатори и на цели, които се налагат във връзка с финансовия трансфер на средства.

Към настоящия момент мога да каже, че след проведени няколко обсъждания и разменена кореспонденция и комуникация със службите на Европейската комисия се изчистват въпроси и се уточняват различни теми от предложението за Единадесетото изменение.

За последен път технически корекции са отразени и бе изпратен отново ревизиран вариант на 3 ноември 2021 година, като към настоящия момент има увереност, че към момента не стоят повече отворени въпроси по това изменение и се очаква съвсем скоро и официалното одобрение на предложението за Единадесетото изменение.

**Г-жа ЕЛИЦА ЖИВКОВА** уточни, че одобряването на Единадесетото изменение на ПРСР е вече на финала. Очаква се решението да бъде взето и подписано още в понеделник или вторник следващата седмица, към момента няма отворени въпроси и няма спорни въпроси, предстои съвсем скоро нотификацията да бъде одобрена.

**Г-н ВЛАДИСЛАВ МИХАЙЛОВ** попита дали е предвиденоподпомагане както за животновъди, така и за преработватели по мярка 21, COVID-1, COVID-2 и COVID-3. В момента предвидено ли е да има някакво подпомагане, положението е изключително сложно не само в хранително-вкусовата промишленост, но и в животновъдството.

**Г-жа ЕЛЕНА ИВАНОВА** отговори, че няма да има подпомагане по подмерките на мярка 21. В рамките на мярка COVID е имало възможност да бъдат одобрявани заявления за подпомагане в срок до 30 юни 2021 година, съгласно изискванията на европейското законодателство. Към момента няма възможност за удължаване на този срок или за съответно включване на нов такъв чрез нов акт на Европейската комисия.

**Г-н ГЕОРГИ СЪБЕВ** прекрати дискусията по точка втора от дневния ред.

Заседанието на Комитета за наблюдение продължи с т. 3 от дневния ред.

**ТОЧКА 3 ОТ ДНЕВНИЯ РЕД:**

**Информираност и публичност на ПРСР 2014-2020 г.**

**Г-н ГЕОРГИ СЪБЕВ** предостави думата на г-н Антон Аспарухов да представи точка 3-та от дневния ред.

**Г-н АНТОН АСПАРУХОВ** представи най-важните моменти от предварително изпратения на Комитета по наблюдение материал, свързан с информираност и публичност, като уточни, че от стартиране на Програмата до момента са сключени 75 договора на обща стойност около 4 милиона 600 хиляди лева. Основните теми на тези договори са били предоставяне на информация за проведените приеми по Програмата и популяризиране в национални и регионални медии на добри практики по проекти, реализирани със средства от ПРСР.

През 2021 година са сключени 13 договора на обща стойност 330 хиляди лева. По отношение на 2022 година се планира провеждане на дейности свързани с популяризиране, но фокусът на тези дейности ще бъде основно на Стратегическия план.

Дейностите за информираност и публичност се допълват и от звеното за управление на Националната селска мрежа, основно с провеждане на информационни семинари и работни групи със заинтересованите страни, където връзката с потенциалните бенефициенти е доста по-директна.

Основните теми на събитията на Националната селска мрежа са насочени към възможностите за подпомагане по приемите. Някои от най-актуалните теми са по отношение на реформата на Общата селскостопанска политика и теми от Стратегическия план, като подкрепа за структуриране и функциониране на системата за знания и иновации АКИС, както и бъдещето позеленяване в рамките на Общата селскостопанска политика.

В допълнение към изпратения материал е проведения семинар от Националната селска мрежа по отношение на представяне на темплейти на функционалностите на новата система за комуникация с Европейската комисия SFC чрез, която се подава Стратегическия план.

Въпреки, че беше замислен като обучение, този семинар бе толкова масово посетен, че се превърна в събитие по информираност и публичност. На този семинар с лектори от Европейската комисия бяха представени новите възможностите на системата. Г-н Аспарухов благодари на колегите от Комисията за представената експертна подкрепа по отношение на този критично важен аспект от подготовката на Стратегическия план.

**Г-н ГЕОРГИ СЪБЕВ** предложи 15 минутна почивка.

След почивката заседанието на Комитета за наблюдение продължи с т. 4 от дневния ред.

**ТОЧКА 4 ОТ ДНЕВНИЯ РЕД:**

**Предложение на УО по ПРСР за Индикативна годишна работна програма на ПРСР за 2022 г.**

**Г-н ГЕОРГИ СЪБЕВ** предостави думата на г-жа Елена Иванова да представи предложението на Управляващия орган на Програмата за развитие на селските райони за Индикативната годишна работна програма за 2022 година.

**Г-жа ЕЛЕНА ИВАНОВА** уточни, че са предвидени 6 подмерки от ПРСР 2014-2020 г. за стартиране през 2022 година, като общият размер на безвъзмездната финансова помощ за всички тези шест подмерки е малко над 66 милиона евро.

Първо подмярка 1.2 „Демонстрационни дейности“, която беше предвидена за стартиране в рамките на 2021 година, но тъй като се появи необходимост от прецизиране и актуализиране на изискванията по подмярката, тя се прехвърли в календарната 2022 година - в рамките на 3 месеца от месец април до месец юни.

Предвидено е стартиране на втора процедура по подмярка 6.1 в периода месец октомври – месец ноември и в рамките на този прием вече ще има избрана консултантска организация, която да предоставя безплатни съветнически услуги и безплатна подготовка на бизнес плановете на младите фермери.

Предвидено е стартиране на подмярка 6.4 „Инвестиции в подкрепа на неземеделски дейности“. При едно от предходните изменения на Програмата за развитие на селските райони се реши да бъдат прехвърлени средствата от бюджета на подмярка 6.4 към други мерки и подмерки от ПРСР. Впоследствие на заседанието на Комитета по наблюдение проведено през месец февруари беше предложен вариантът на т. нар. обратен трансфер - средствата в размер на 29 милиона евро се връщат обратно в бюджета на подмярка 6.4 с ангажимента да бъде обявен прием по подмярката.

Предвидено е обявяването на още една процедура по подмярка 16.4, като при стартиране на процеса по подготовка на Насоките за кандидатстване ще има консултации със заинтересованите страни по отношение на Условията и изискванията към кандидатите на заседание на работната група. Ако е необходимо прецизиране на част от условията, предвидени в ПРСР, с цел по-доброто разбиране и прилагане на мярката, съответно ще се направят и предложения за изменения в програмата.

Предвидено е стартиране на две подмерки по подхода ВОМР - подмярка 19.1, която е прехвърлена от 2021 година. Приемът ще стартира през месец февруари 2022 г. Подмярка 19.3 „Сътрудничество“, по която кандидатстването е текущо, ще бъде приложена и през 2022 година.

**Г-н КРАСИМИР ДЖОНЕВ** благодари на Управляващия орган на Програмата за развитие на селските райони и на ДФ „Земеделие“ за отстояване на ресурса на Програмата.

Г-н Джонев уточни, че по принцип Националното сдружение на общините одобрява предложението за Индикативната програма, но с едно условие. Предвид актуалния проблем с усвояване на ресурса от 60 милиона евро за общините, заложен по подмярка 7.2 на предходно заседание на Комитета за наблюдение за т.нар. преходен период по прилагане на Общата селскостопанска политика и във връзка със забавянето на подготовката на стратегическите документи, касаещи интегрираните териториални инвестиции, г-н Джонев предложи Комитетът по наблюдение да обсъди вариантите за усвояване на този ресурс, включително ако се налага и чрез конкурентна процедура. Той предложи решение за усвояването на преходния ресурс по подмярка 7.2 с включване на процедура в Индикативната програма за 2022 година. Предвид сроковете и нуждата от своевременно определяне на тематична насоченост в условията за кандидатстване и критериите за подбор, тази процедура би следвало да се планира за първото тримесечие на следващата година.

**Г-жа ТАНЯ ГЕОРГИЕВА** постави въпроса дали ще има прехвърляне на приема по подмярка 16.1 от тази за следващата година.

**Г-жа ЕЛЕНА ИВАНОВА** уточни, че не се предвижда прехвърляне на приема по подмярка 16.1 в рамките на следващата година. Амбицията е да приемът да стартира до края на настоящата година.

**Г-жа СВЕТЛА ВАСИЛЕВА** попита далище може земеделската общност да се възползва от финансовите средства по подмярка 2.1.1 от месец юни 2022 г. или ще се наблюдават демонстрационни дейности при прибиране на реколтата. Тя подчерта, че земеделската общност има нужда от подпомагане в очертаващата се изключително трудна 2022 г. и препоръча новият програмен период да стартира точно с такива мерки.

**Г-н ГЕОРГИ СЪБЕВ** уточни, че Индикативната годишна работна програма е съобразена и с останали приеми и с натовареността. Освен това има законови процедури и срокове, в които трябва да се случат оценителни комисии, така че в края на юни няма как да започне прилагането на подмярката, имайки предвид всички изисквания. При възможност ще бъде преразгледана Индикативната годишна работна програма, ще се направи опит за адаптиране, коментарът на г-жа Василева бе взет под внимание.

**Г-жа ТАНЯ ГЕОРГИЕВА** попита за бюджета и периода на обявяване на подмярка 7.2.

**Г-жа ЕЛЕНА ИВАНОВА** посочи, че най-удачният период за стартиране на приема би бил първото тримесечие на 2022 година. Бюджетът, с който ще стартира процедурата по подмярка 7.2 ще е в размер на 60 милиона евро. Това са средствата, които с Единадесетото изменение на Програмата са предложени за прехвърляне към бюджета на подмярка 7.2.

**Г-жа БОРЯНА АЛЕКСОВА** предложи приемът по подмярка 7.2 да не бъде в първо тримесечие, а да бъде отложено по възможност в края на годината, за когато е предвидена и мярка 6.4, поради предстоящата огромна натовареност на ДФЗ по повод приема по мярка 4.1, по която има 1800 проекта, приема по 4.2 който още тече и не е завършил. Опасенията са, че тези проекти ще бъдат приети, но няма да могат да бъдат обработени.

**Г-н ГЕОРГИ СЪБЕВ** предложи приемът да бъде през третото тримесечие, юли – септември 2022 година, като съгласува предложението с г-н Джонев и с г-жа Алексова.

**Г-н ГЕОРГИ СЪБЕВ** прочете отново решението с направеното уточнение:

**РЕШЕНИЕ по т. 4**

* **Комитетът по наблюдение на ПРСР 2014-2020 г. съгласува Индикативната годишна работна програма за 2022 година на ПРСР 2014-2020 г., с направеното допълнение за включване на подмярка 7.2 „Инвестиции в създаване, подобряване или разширяване на всички видове малка по мащаби инфраструктура с индикативен прием юли – септември 2022 година, с бюджет до левовата равностойност на 60 милиона евро.**

Г-н Събев предложи да се премине към гласуване. Който е „против“ да гласува, като индикира това в чата или чрез вдигане на ръка?

Гласуване:

- „против“- няма,

- „въздържали се“- няма.

Решението по т. 4 се прие с единодушно.

Заседанието на Комитета за наблюдение продължи с т. 5 от дневния ред.

**ТОЧКА 5 ОТ ДНЕВНИЯ РЕД:**

**Предложение на УО на ПРСР за критерии за подбор на проектни предложения по процедура по подмярка 2.1.1 „Консултантски услуги за земеделски и горски стопани“ от мярка 2 „Консултантски услуги, услуги по управление на стопанство и услуги по заместване в стопанство“ от ПРСР 2014-2020 г. за предоставяне на консултантски пакет А2Б**

**H-н ГЕОРГИ СЪБЕВ** даде думата на господин Милен Кръстев – началник на отдел „Трансфер на знания, сътрудничество и дигитализация“ да представи критериите.

**Г-н МИЛЕН КРЪСТЕВ** посочи, че процедурата е насочена към предоставяне на консултантски пакети за млади земеделски стопани. В Индикативната годишна работна програма за настоящата година е предвидена процедура за прием по съответната подмярка. Тази процедура е предвидена във връзка с приема по подмярка 6.1, който е заложен в Индикативната годишна работна програма за 2022 година.

Целта на провеждане на процедура за прием по подмярка 2.1.1, по която критериите за подбор са обект на обсъждане от Комитета, е да бъдат определени консултантски организации, които ще имат възможност да предоставят безплатни консултации за млади фермери при приема през следващата година, включително да изготвят безплатни бизнес планове и проектни предложения.

Има готовност с насоките за кандидатстване, включително и условията за изпълнение, които да бъдат публикувани за обществено обсъждане, след утвърждаването на критериите за подбор от Комитета, тъй като двете неща са неразривно свързани и би следвало да се обсъдят в рамките на Тематична работна група и в рамките на обществено обсъждане.

Критериите за подбор по процедурата са разработени на база принципите, включени в програмата, като14-те критерия за подбор са оформени в рамките на три приоритета.

Общият брой точки, които може да получи едно проектно предложение е 100, като минималният брой точки, под който проектното предложение няма да е допустимо за подпомагане е 25 точки.

В рамките на приоритет 1 „Оценка на качеството за всеки вид консултантски пакет“ максималният брой точки е 54. Най-голяма тежест се дава на този приоритет, той има 6 критерия. За изпълнението на всеки от тези критерии, кандидатът може да получи по максимум 9 точки. Тези критерии са обвързани със задължителните модули, които са заложени в програмата за консултантски пакет А2Б, така че на оценка ще подлежи представената детайлна информация от страна на кандидатите за включените модули.

Естеството на интервенцията или подпомаганата дейност предполага оценка на Плана за предоставяне на консултантски пакет. В по-малка степен се подлагат на оценка обстоятелствата, за които се изискват документи. Основно, консултантският пакет и неговото съдържание подлежат на оценка.

Същинската част в рамките на приоритет 1 е критерият за подбор 1.6, който е свързан с изготвяне на бизнес план и подаване на проектни предложения за младия фермер в рамките на предстоящия прием.

Вторият приоритет е свързан с условията за предоставяне на консултантски услуги. В рамките на този приоритет се предоставят максимум 28 точки, като приоритетът е разбит на 5 критерия. По първия критерий се оценяват съвременните методи по отношение на предоставянето на консултантски услуги, включени в консултантския пакет и могат да се получат 6 точки. Обект на оценка по втория критерий е когато кандидатът консултантска организация предвижда повече от едно посещение на стопанството в рамките на един предоставен индивидуален консултантски пакет. В условията за допустимост към кандидатите ще бъде едно посещение на стопанството.

Третият критерий, предвижда оценка на състоянието на стопанството, в това число възможност за извършване на лабораторен анализ, цялостен анализ и предоставяне на помощни материали във връзка с развитието на стопанството на кандидата. В това число предоставяне на младите земеделски стопани на технологични карти от страна на консултантската организация.

Четвъртият критерий, който се предлага в рамките на втория приоритет оценява различните начини и подходи за идентифициране на желаещи да получат консултантски услуги, тъй като това ще гарантира, че заявените от кандидата брой консултантски пакети ще бъдат реализирани.

По петия критерий са предвидени точки за консултантски организации, които могат да докажат, че са предоставяли съвети и консултации на млади фермери за участие по мярка 6.1, като това предложение е в съответствие с регламента, който казва, че трябва да се предостави предимство на консултантски организации с опит.

Третият приоритет е степен на включване в консултантския пакет на модули за консултиране за участие по други мерки на ПРСР. Тук се предвижда максимален брой - 18 точки, като съответния приоритет е разделен на три критерия.

Първият критерий 3.1 предвижда предоставяне на допълнителни точки в случай, че в консултантския пакет е предвидено младия земеделски стопанин да бъде консултиран за бъдещите възможности за получаване на помощ, свързана с инвестиции в модернизиране на неговото стопанство, или добавяне на стойност към произвежданата продукция, или диверсифициране към не земеделски дейности.

Критерий 3.2 предвижда консултиране на младите земеделски стопани за възможностите за участие в ПРСР в мерки насочени към коопериране/сдружаване в селскостопанското производство, като възможност за участие в групи и организации на производителите, сътрудничество за иновации или сътрудничество за къси вериги на доставки и местни пазари.

Последният критерий 3.3 е включване на консултиране за възможностите за участие по ПРСР чрез компенсаторните мерки от Програмата за развитие на селските райони. Тук също се предвиждат 6 точки в случай, че такава консултация е предвидена.

**Г-жа ВАНЯ СЛАВЯНОВА** уточни, че общо за всички критерии и приоритети се вижда, че се дава различен процент точки в зависимост от това дали е представена детайлна информация и дали е представена информация само за част от компонентите.

В работния вариант на насоките за подмярката, беше заложено, че те ще се плащат с опростени разходи. Това предполага, че когато се предоставя информация само за част от компонентите и се получават 3 точки, би следвало да има някаква разбивка на тези опростени разходи и съответно да има различна цена в зависимост от това дали има за всички компоненти или има само за част от тях.

По приоритет 2 и специално по 2.1 някои от нещата са много нови, тъй като досега са плащани само консултации лице в лице и следва наистина да се прецени, да се детайлизира каква проверка се очаква да се извършва за консултации проведени по телефон и т.н.

По 2.2 не е ясна добавената стойност от второ посещение на място, още повече получаване на точки за това. Модули 2 и 5 са приложими само за растениевъдство. Въпросът е какво се случва с животновъдство по тези модули?

По приоритет 3 - 3.1, 3.2, и 3.3 точките имат смисъл само, ако се вижда ясно наличието на приеми по тези мерки в индикативния график за 2022 година.

**Г-н ГЕОРГИ СЪБЕВ** благодари за така направените бележки и уточни, че може би било добре коментарите да бъдат получени по-рано, за да бъдат отразени и подложени на настоящото гласуване.

**Г-н МИЛЕН КРЪСТЕВ** внесе малко яснота по отношение на това, че процедурата предвижда предоставяне на финансова помощ под формата на опростен разход, а именно предоставянето на консултация на един земеделски стопанин, каквато е била практиката досега, е свързано с получаване на левовата равностойност на 814 евро, което е определено като опростен разход. За да се реализира тази дейност е необходимо лицето, което е подало проект по подмярка 6.1 през 2022 година да получи обучение по всички тези модули, които са включени в проектното предложение.

По отношение на въпроса, свързан с второто посещение на място, то е залегнало в принципите при прилагане на критериите в Програмата в раздел 8.2.2.3.1.7, където е записано, че това ще подлежи на оценка.

Що се касае до приоритет 3 и предложените критерии 3.1, 3.2 и 3.3 в рамките на Стратегическия план са предвидени подобен тип инвестиции. Г-н Кръстев заяви, че не непредвиждането на прием в рамките на 2022 година не може да е причина младият земеделски стопанин, който тепърва стартира своето развитие да не бъде консултиран по възможности, които би имал за в бъдеще по сходни мерки.

**Г-жа ЕЛЕНА ИВАНОВА** допълни, че част от изложените от колегите от Фонд „Земеделие“ мотиви ще бъдат взети предвид и съвместно ще бъдат разписани детайлите в Методиката за прилагане на критериите и съответно в процедури за контрол на ДФЗ.

Промяната на условията по критериите или предоставянето на точки е необходимо да се обсъди към момента, дали някой от критериите да отпадне, дали да бъде изменен или дали да се коригират точките на всеки един от критериите.

**Г-жа ВАНЯ СЛАВЯНОВА** посочи, че критерий 2.4 „Проектното предложение предвижда различни начини и подходи за идентифициране на желаещите да получат съветнически услуги чрез консултантски пакет А2Б“ в известна смисъл е субективен и е необходимо да се проверят какви са тези различни подходи и начини, които трябва да бъдат посочени.

**Г-н ГЕОРГИ СЪБЕВ** предложи на представителите на ДФЗ да предложат приемлива формулировка по критерий 2.4, имайки предвид, че така разписаният текст е включен в текста на Програмата.

**Г-жа БОРЯНА АЛЕКСОВА** предложи да им се даде малко време за да предложат точен текст на този критерий.

**Г-н ГЕОРГИ СЪБЕВ** предложи да се премине към следващата точка, като през това време колегите от ДФЗ да формулират приемлив текст, който след приключване на точка 6 да се обсъди и да се гласува.

Заседанието на Комитета за наблюдение продължи с т. 6 от дневния ред.

**ТОЧКА 6 ОТ ДНЕВНИЯ РЕД:**

**Информация за напредъка по изготвяне на Стратегическия план за развитие на земеделието и селските райони 2023-2027 г.**

**Г-н ГЕОРГИ СЪБЕВ** предостави думата на г-н Явор Гечев – зам.-министър на МЗХГ да представи напредъка по изготвяне на Стратегическия план.

**Г-н ЯВОР ГЕЧЕВ** посочи, че едно от основните неща, които се правят в Министерството на земеделието, храните и горите е цялостна подготовка по отношение на Стратегическия план. Дотук в Тематичната работна група е разгледан целият първи стълб като фишове, които на практика са изготвени. Получени и отразени са редица коментари. Няма коренни изменения на първи стълб.

Напредъкът е сериозен, предстои да се разгледа на Тематична работна група почти целият Стратегически план, като ще се започне от стълб 2.

Разработен е пакет от екологични интервенции по отношение на стълб 2, които са напълно синхронизирани с изискванията на Европейската комисия по отношение на стратегиите за зеления преход и зелената сделка, от Фермата до трапезата и изискванията, приоритетите в позеленяването. Разработени са 13 фиша. Това са: биологично земеделие; плащане на природни и други специфични райони с ограничения; плащане на земеделски земи в „Натура“; възстановяване и поддържане на пасища; използване на култури и сортове, устойчиви към климатичните условия; застрашени сортове; опазване на застрашени от изчезване местни породи; пасторализъм; поддържане на местообитанията на червеногушата гъска; създаване и възстановяване на екологична инфраструктура; интензивно производство на сортове, развити с цел отглеждане при специфични условия; намаляване на ПРЗ и торове в отделна съответна мярка и мярка, която е насочена към пчеларството.

Освен това са готови и интервенциите, свързани с трансфера на знания, които са част от Програмата за развитие на селските райони. Много от нещата, които току що се коментираха са решени по доста по-различен начин от сегашните, поради това, че вече има значителен лош и добър опит от прилагането на такъв тип мерки по трансфер на знания.

Трябва да се документира в Стратегическия план, че мерките по трансфер на знания трябва да тръгнат първи в следващата Програма за развитие на селските райони. Тези мерки на практика да предшестват, да са в началото на самата програма. Разработени са пет интервенции, включително и системата знания, иновации в селското стопанство, наречени АКИС. Разработени са на практика и всички секторни политики, които са вече извън стълб 1 и стълб 2.

Готовите фишове са в синхрон с вече готовия анализ по отношение на големината и структурата на стопанствата в България. Този анализ ще бъде публикуван на сайта на Министерството на земеделието, храните и горите. Крайният продукт, получен от външния изпълнител, е много добър и дава различни рамки и различни интерпретации и определения на това, какво е стопанство във всички сектори – независимо дали е малко, голямо, много малко, много голямо и т.н.

Успоредно с изготвянето на Стратегическия план, по решение на Министерството на земеделието и по препоръка на Европейската комисия се разработи секторна интервенция по отношение на маслодайната роза. Тази секторна интервенция е предшествана от Стратегия за маслодайната роза, изготвена след няколко заседания със сектора.

Освен тази интервенция, нещата които са записани и установени от Стратегията за маслодайната роза ще намерят и хоризонтално отражение във всички други мерки и схеми.

Изготвените стратегии са част от Стратегическия план и ще бъдат обсъждани с целия сектор и може да претърпят промени на базата на изпратени предложения. Изготвена е Стратегия за сектор „Винени лозя и вино“, като и петте мерки по отношение на Програмата по лозарство и винарство. На практика е написана цялата Програма по лозарство и винарство.

В рамките на интервенциите и в рамките на Стратегическия план е разработена в цялост добре познатата Националната програма по пчеларство. Въпреки че е усъвършенствана, Програмата няма много разлики с досегашната такава. Като цяло всички секторни интервенции са готови.

Работи се едновременно по всичко изброено, като всичко ще бъде представено на следващата Тематична работна група в готов вариант като фишове. Ще останат много малко неща за финалното ТРГ, в което ще бъдат представени финансовите параметри.

**Г-жа ЕЛЕНА ИВАНОВА** представи работата по интервенциите, свързани с инвестиции в земеделие, преработка и неземеделски дейности.

Към настоящия момент първите разработени проекти на интервенции се актуализират, прецизират и съответно се вземат предвид и данните, които са налични в анализа за структурата на стопанствата в страната. Има етапна готовност, но е необходимо още малко време за тяхното завършване. Също така финализирани са интервенциите, свързани с инвестициите в публична инфраструктура и подпомагане на местните поделения на вероизповеданията, има почти пълна етапна готовност на интервенциите свързани с горите. Проектите на интервенции са публикувани на страницата на министерството, конкретно горските интервенции. Към настоящия момент те не са претърпели промени. Не са актуализирани просто, защото към момента не е установена такава необходимост. Вероятно в рамките на следващите дни ще се направи допълнителен преглед на заложените в тях условия и изисквания, но към момента не се предвижда разработване на нови интервенции в тази посока.

От гледна точка на интервенциите по втори стълб, по интервенциите свързани с инвестиции в напояване, групи и организации на производители също продължава работата, прецизират се изискванията и условията по тях. Бе даден приоритет на т.нар. екологични мерки с цел тяхното финализиране и своевременно изпращане на членовете на Тематичната работна група. Всички останали ще бъдат приключени и завършени преди да бъдат представени на вниманието на членовете на работната група в съвсем кратки срокове и на вниманието на Комитета за наблюдение.

**Г-н ЯВОР ГЕЧЕВ** допълни, че успоредно се работи по Екологичната оценка на Стратегическия план от страна на външните изпълнители.

Предвижда се към Коледните празници да има етапно готов завършен Стратегически план. След това е въпрос на процедури, на съгласувания, на държавни оценки, включително и изпращане на целия драфт в Брюксел за коментари и продължаване на работата по него. Изпращането на драфта не означава окончателно свършена работа, след препоръките и консултациите с Европейската комисия най-вероятно ще се работи съвместно по отстраняване на бележките по Стратегическия план.

Все още има доста неясноти по отношение на европейското законодателство и все още някои от актовете не са приети, но въпреки това екипът се справя добре.

**Г-н ГЕОРГИ СЪБЕВ** допълни, че се провеждат дискусии с другите държави членки и се обменя опит и добри практики. Предстои изпращането на Стратегическия план в срок. Екипите в министерството работят, включително и ангажираните външните експерти.

**Г-н СИМЕОН КАРАКОЛЕВ** повдигна въпроса, какъв срок си поставя администрацията за доработване или преработване на предложените мерки и интервенции, в случай че някои интервенции не се одобрят от заинтересованите страни или с оглед на политическата конюнктура при новото политическо ръководство се появят различни от досегашните приоритети.

Г-н Караколев постави въпроса относно мярка „Хуманно отношение“, като изрази съмнение, че след направените предложения на ТРГ нищо не се е променило, дали така ще се работи и по приемането на Стратегическия план.

**Г-н ЯВОР ГЕЧЕВ** уточни, че по мерките се работи ежедневно, информацията, представена до сега е остаряла, има сериозни промени, новите неща ще бъдат разгледани след десетина дни.

Включително по препоръка на г-н Караколев по отношение на животновъдите, се обновява това, което е разгледано досега по първи стълб на тематична работна група, взети са предвид редица препоръки и се работи едновременно по изискванията на законодателството за изготвяне на Стратегическите планове.

Целта е първо да има добър Стратегически план. При ново правителство, при ново ръководство на Министерство на земеделието, стратегията може да бъде променена, ако има такава амбиция.

Редица от нещата, които трябва да се случат със Стратегическия план минават и през решение на Народното събрание. Екипът е подготвен още на старта на Народното събрание и в Комисията по земеделие да предостави за разглеждане и одобрение редица неща.

Има етапна готовност за промени. Има разработени пет варианта, включително и за таваните за плащанията. Сега се синхронизира всичко след финализираните анализи, матриците са разработени така, че те лесно да могат да бъдат изменяни, след заседанията на ТРГ, ако има допуснати грешки. Предвижда се гъвкавост по отношение на националните политики, каквото и да се случи. Това, което е направено е, че държавата ще има Стратегически план.

**Г-н СИМЕОН КАРАКОЛЕВ** попита, дали ако в следващото ТРГ се отчетат някакви пропуски няма да е късно да се променят.

**Г-н ЯВОР ГЕЧЕВ** посочи, че няма да е късно, като допълни, че в срок от 7 работни дни преди датата на заседанието на ТРГ ще бъде изпратена предварителна информация по отношение на материалите за Тематична работна група. Съгласуването представлява проверка от страна на секторите, възможно е да има някъде грешки по данни, грешки по сметки или пропуснати неща. Този диалог е полезен, защото Стратегическият план е със статут на задължителност и администрацията се отнася към тази работа сериозно.

**Г-жа ТАНЯ ГЕОРГИЕВА** препоръча изпратената презентация по напредъка на Стратегическия план да не влиза в пакета документи към заседанието на КН. Презентацията трябва да се редактира спрямо обективната картина в страната, смята, че напредъкът не е достигнал точка 6.

Г-жа Георгиева постави въпроса относно това дали анализите са три или е само един, който ще включва всички компоненти.

Във връзка с трансфера на знания, като част от системата АКИС. Добре е да има дискусия по това какво представлява системата АКИС, тя категорично не включва само няколкото интервенции, които ще се прилагат по Стратегическия план.

И тъй като крайният срок е 30 декември, как ще е възможно да бъдат разгледани всички интервенции, финансовият и индикаторният план в рамките на този срок на 2 заседания на ТРГ. Доколко е реалистично в рамките на този срок това да се случи, при положение, че никой още не е виждал прецизираните текстове. Процесът тръгна бързо без подредба, без разглеждане в подгрупи към ТРГ.

Г-жа Георгиева пожела да получи информация за обществената поръчка, свързана с предварителната оценка за финансовите инструменти. Ако е възможно всички оценки и проучвания, които са свързани с работата на ТРГ да бъдат публикувани и да бъде запознат комитета с тях.

Г-жа Георгиева попита и за оценката на изведените приоритети. Тя посочи, че не е удачно за 7 дни да се запознаят и да реагират на голямата информация, по която е работено месеци наред. Необходим е реалистичен тайминг за да има смислен процес по оценка на потребностите, защото анализът, новите изводи ще предизвикат пренареждане и промени.

Има прогнозна оценка за ефекта на Зелената сделка, но на ниво ТРГ не е обсъдено обвързването на COVID-19 и Зелената сделка, има и указания от Комисията по въпроса.

**Г-н ЯВОР ГЕЧЕВ** уточни, че всички отговори ще бъдат предоставени на заседанието на ТРГ. По отношение на Зелената сделка има притеснения, предлагат се такива мерки, които да не предизвикат стрес при изпълнението им, да не повлияват негативно на земеделските производства. Напомни, че дори няма все още устойчиви актове от страна на Европейската комисия и по отношение на индикатори, които ще измерват постигнатото по Зелената сделка.

Не е възможно да се каже точно колко заседания на ТРГ ще има. Трябва да има толкова заседания, колкото е необходимо, тежък ще е периодът до Коледа по отношение на провеждането на заседанията на ТРГ. Променено е абсолютно всичко зелено по отношение на Стратегическия план.

По отношение на анализите, г-н Гечев уточни че беше планиран анализ с външни изпълнители по отношение на технологичните карти, но в крайна сметка бе събрана информация от Селскостопанска академия и от Службата за съвети в земеделието. Вероятно ще трябва да се прави анализ по отношение на технологичните карти, но този анализ ще има въздействие по-скоро при прилагането на Стратегическия план. На следващото ТРГ ще бъдат представени и петте варианта, които са подготвени за Народното събрание по отношение на въздействието на таваните - без тавани, с плоски тавани, с редукции и с всички възможни пет варианта.

Би било добре да има повече време за дискусия, въпреки, че почти няма членове на Комитета, с който пряко да не сме се срещали редица пъти. И COVID обстановката малко усложни нещата, от страна на МЗХГ всичко е наваксано.

По отношение на презентацията, в нея пред Мониторинговия комитет се посочва какво е свършено от екипа, това не е заседание на ТРГ. Тази пътна карта е буквален превод от инструкциите по отношение на правенето на Стратегическия план. Налична е етапната готовност по всички интервенции и съответно се работи по целия финансов план.

Г-н Гечев допълни, че на нито едно заседание на ТРГ не бе получена бележка по отношение на насочването на приоритизирането на интервенциите. Няма нито едно предложение по първи стълб, ще се разбере на следващото заседание дали ще има предложения по втори стълб.

Г-н Гечев отбеляза, че анализът по отношение на малките стопанства се получи вчера, третият анализ е по отношение на управлението на риска и мерките, които се предвиждат по отношение на управлението на риска. Работи се по доработването на фиша.

Фишовете не са изчерпателната част на всяка една програма или Стратегически план. Те са такива, каквито ги изисква регламента. След което ще има възможност да се проведе дискусия или да се надграждат в Насоките за кандидатстване. Стратегическият план е рамка, при разписването на която стриктно се следват указанията на Европейската комисия. По всички екологични включително и площни мерки задължително има системи, които трябва да се въведат. Успоредно с това ДФ „Земеделие“ и Министерството на земеделието работят по системите, които ще трябва да контролират и да помагат земеделските производители. Те се съчетават включително с Плана за възстановяване и устойчивост, където има предвидени средства за информационна система за услуги към земеделските производители.

По отношение на предложението за фокус групи, които в детайли да разглеждат нещата, няма време за такава организация.

След предстоящото заседанието на ТРГ е възможно да се организират различни Тематични работни групи, подгрупи или редица информационни срещи, но първо трябва да се види какво е направено в Стратегическия план към настоящия момент.

**Г-жа ЕЛЕНА ИВАНОВА** допълни, че оценката на финансовите инструменти трябва да бъде завършена в срок от избрания изпълнител до началото на следващата седмица. Бе предаден първи вариант на оценката, който бе върнат с бележки, корекции и коментари. Проведени са две работни срещи за обсъждане на коментарите. Оценката ще бъде изпратена както на членовете на Комитета по наблюдение, така и на Тематична работна група.

**Г-жа КРИСТИНА ЦВЕТАНСКА** поиска повече време за анализ и обработване на материалите за следващото заседание на ТРГ, като попита дали ще има финансов план, финансово разпределение между интервенции и подмерки на предстоящото ТРГ и защо срокът е 31 декември и кога Стратегическият план трябва да бъде подаден като първи драфт към Европейската комисия, както и докъде е подготовката на националното законодателство, а именно всички ПМС-та за Комитети по наблюдение, за начини, по който ще се правят приемите, ЗУСЕСИФ в тази част, която ще засяга следващия програмен период, работи ли се и може ли някой да даде информация?

**Г-н ЯВОР ГЕЧЕВ** уточни, че не е недопустимо Стратегическият план да се внесе по-късно. Преди да се внесе обаче има още няколко неща, които трябва да се свършат, например Екологичната оценка. Преди два дни Комисията информира, че може да се направи предварителна екологична оценка за да може да се предаде драфта. Също така трябва да има национално съгласуване, тоест Министерският съвет ще трябва да вземе решение след едномесечно обсъждане. Амбицията на МЗХГ е да са готови интервенциите, да минат обсъжданията в по-голямата си част и съответно да има готов Стратегически план. След Нова година ще останат чисто процедурните въпроси. Има пълна готовност от страна на Министерството на земеделието до Нова година да са готови фишовете, интервенциите, включително и финансовото им изражение.

Г-н Гечев отговори още, че Финансовият план няма да се разглежда на следващото заседание на ТРГ. След като се приключи с интервенциите, ще се гледа целият финансов план на отделно самостоятелно заседание на ТРГ.

Има готовност да се предаде цялостен драфт на Стратегическия план. Промени са възможни в следващите шест месеца. Комисията по земеделие и следващото управление може да направи промени в съответствие със Стратегията за управление на държавата.

Що се отнася до националното законодателство, работи се по промените. Има разработени драфтове, свързани с въвеждането на националното законодателство.

**Г-жа СВЕТЛА ВАСИЛЕВА** благодари на екипа за свършената огромна работа и на г-н Гечев, че подкрепи направеното предложение за следващия програмен период едни от първите интервенции да бъдат за трансфер на знания.

Г-жа Василева повдигна въпроса и за това, какво място ще заеме социалната условност в Стратегическия план, независимо че ще влезе в сила през 2025 година.

**Г-н ГЕОРГИ СЪБЕВ** уточни, че се очаква да се проведе среща с колегите от Министерството на труда и социалната политика през следващата седмица, на която ще бъдат поканени социалните партньори за първа дискусия, защото социалната условност наистина е много важна. Така че тя ще заеме задължително място в Стратегическия план. Резултатите от междуинституционалната дискусия ще бъдат споделени с ТРГ.

**Г-жа КРИСТИНА ЦВЕТАНСКА** повдигна въпроса за Плана за възстановяване и устойчивост и предвидените инвестиции в областта на селското стопанство. През 2022 година трябва да започне тяхното прилагане, каква е визията, кой ще прилага инвестициите, Фонд „Земеделие“, Управляващ орган или някаква друга структура.

**Г-н ГЕОРГИ СЪБЕВ** посочи, че Планът за възстановяване и устойчивост попада извън обхвата на настоящия Комитет по наблюдение. Българският план за възстановяване и устойчивост бе изпратен официално на 15 октомври. Има и предварителна оценка, нагласите към Фонда за насърчаване на технологичния екологичен преход са положителни от страна на партньорите. Предложенията, които покриват секторите „Селско и горско стопанство“ се ползват с доверието на ЕК.

Заложено е ДФ „Земеделие“ да прилага инвестициите по Фонда за насърчаване на екологичния и технологичен преход, като са проведени разговори с колегите от Фонда за обезпечаване на достатъчен ресурс, който да помогне за това.

Необходимо е да се получи окончателна зелена светлина за целия план. Има готовност в началото на годината да стартират дискусии и с бранша и с колегите за оформянето на интервенциите, тоест за детайлизиране и прецизиране на интервенциите. Приемът по Фонда за насърчаване на екологичния и технологичен преход ще бъде през четвъртото тримесечие на 2022 година.

Продължение на дискусията по точка 5 от дневния ред.

**Предложение на УО на ПРСР за критерии за подбор на проектни предложения за процедури по подмярка 2.1.1 „Консултантски услуги за земеделски и горски стопани“ от мярка 2 „Консултантски услуги, услуги по управление на стопанство и услуги по заместване в стопанство“ по ПРСР 2014-2020 г., за предоставяне на консултантски пакет А2Б**.

**Г-н ГЕОРГИ СЪБЕВ** предостави думата на представителите от ДФ „Земеделие“ за конкретни предложения по повдигнатите от тях коментари.

**Г-жа ВАНЯ СЛАВЯНОВА** предложи точка 2.2 да отпадне, а точка 2.4 да се прецизира в Условията за кандидатстване, към датата на изпълнение да бъдат прецизирани начините на доказване на тези критерии.

**Г-н ГЕОРГИ СЪБЕВ** посочи, че Управляващият орган приема отпадането на т. 2.2 и респективно максималният брой точки в приоритет 2 следва да бъде редуциран от 28 на 23.

Г-н Събев предложи малка редакция на т. 2.4: „Проектното предложение предвижда различни начини и подходи за набиране или осигуряване на желаещи да получават съветнически услуги чрез консултантския пакет А2Б“.

Колегите от ДФ „Земеделие“ написаха в чата, че са съгласни.

**Г-жа** **ТАНЯ ГЕОРГИЕВА** предложи формулировката да се напише в чата, тъй като предстои гласуване.

**Г-н ГЕОРГИ СЪБЕВ** уточни, че формулировката е в чата и колегите от ДФ „Земеделие“ са възприели формулировката.

Г-н Събев допълни, че след като се променя максималният брой точки по приоритет 2 от 28 на 23, респективно трябва да се намали и максималният брой точки на целия сбор от критерии, който трябва да стане 95.

Г-н Събев представи решението по т. 5.

**РЕШЕНИЕ по т. 5**

* **Комитетът по наблюдение на Програмата за развитие на селските райони 2014-2020 г. одобрява критериите за подбор на проектни предложния по процедура по подмярка 2.1.1 „Консултантски услуги за земеделски и горски стопани“ от мярка 2 „Консултантски услуги по управление на стопанства и услуги по заместване в стопанство“ от ПРСР 20214-2020 г., за предоставяне на консултантски пакет А2Б с направените корекции.**

Направените корекции ще бъдат отразени в протокола.

Г-н Събев предложи да се премине към гласуване. Който е „против“ да гласува, като индикира това в чата или чрез вдигане на ръка?

Гласуване:

- „против“- няма,

- „въздържали се“- няма.

Решението по т. 5 се прие с единодушие

**Г-н ГЕОРГИ СЪБЕВ** закри заседанието поради изчерпване на дневния ред, като благодари на присъстващите за ползотворната работа и пожела на всички здраве.

**Приложение 1.**

**СПИСЪК**

**НА УЧАСТНИЦИТЕ В 17-то ЗАСЕДАНИЕ**

**НА КОМИТЕТА ЗА НАБЛЮДЕНИЕ НА**

**ПРОГРАМАТА ЗА РАЗВИТИЕ НА СЕЛСКИТЕ РАЙОНИ 2014-2020 г.**

**( 19 НОЕМВРИ 2021 г.)**

**ЧЛЕНОВЕ НА КОМИТЕТА ПО НАБЛЮДЕНИЕ НА ПРСР 2014-2020 Г.**

**ПРЕДСЕДАТЕЛ: Георги Събев – заместник-министър на земеделието храните и горите, ръководител на Управляващия орган на Програмата за развитие на селските райони (2014-2020) и председател на КН на ПРСР.**

1. Елена Иванова – директор на дирекция „Развитие на селските райони“, МЗХГ;
2. Антон Аспарухов – началник на отдел „Програмиране, планиране, наблюдение и техническа помощ“, МЗХГ;
3. Владислав Цветанов – началник на отдел „Инвестиции и стартова подкрепа за бизнеса“, МЗХГ;
4. Боряна Алексова – зам.-изпълнителен директор на ДФЗ-РА;
5. Владимир Атанасов Костадинов – зам.-изпълнителен директор на ДФЗ-РА;
6. Стоян Котов– директор на дирекция „Морско дело и рибарство“, МЗХГ;
7. Ташка Габровска – държавен експерт в главна дирекция „Европейски фондове, международни програми и проекти“ (ГД ЕФМПП), МТСП;
8. Евелина Стоянова-Тодорова – държавен експерт в главна дирекция „Стратегическо планиране и програми за регионално развитие“, МРРБ;
9. Веселина Будинарска-Тюфекчиева – държавен експерт в дирекция „Програмиране, наблюдение и оценка“, ИА „Програма за образование“ ;
10. Диана Трифонова – главен експерт в отдел „Програмиране и договаряне“, Главна дирекция „Европейски фондове за конкурентоспособност“, МИ;
11. Николай Дечев – началник на отдел „Мониторинг, информация и комуникация“, МТИТС;
12. Станислав Ефтимов – старши експерт в отдел „Мониторинг и верификация“ дирекция „Добро управление“, МС;
13. Далила Факирова – главен експерт в отдел „Програмиране и планиране“, ГД Оперативна програма „Околна среда“, МОСВ;
14. Лора Каменова – държавен експерт в дирекция „Икономическа и социална политика”, МС;
15. Богдана Стоянова – старши експерт в дирекция „Координация по въпросите на ЕС“, МС;
16. Соня Микова – държавен експерт в отдел „Наблюдение и анализ” в дирекция „Централно координационно звено“, МС;
17. Яна Маринова-Петрова – държавен експерт в отдел „Национални стратегии и програми за развитие“, МФ;
18. Паолина Киркова – главен експерт в дирекция „Държавни помощи и реален сектор“, МФ;
19. Ангелина Маламова – старши експерт в отдел „Сметки и цени в селското и горското стопанство” в дирекция „Макроикономическа статистика“, НСИ;
20. Инж. Николай Василев – главен експерт, дирекция „Наука и международна дейност“, ИАГ;
21. Д-р Виктория Тодорова – младши експерт в отдел „Идентификация на животните и ветеринарномедицинските дейности“, дирекция ЗХОЖКФ, БАБХ;
22. Николай Шушков – областен управител на област Благоевград, Регионален съвет за развитие на Югозападен район;
23. Марио Тодоров – областен управител на област Плевен, Регионален съвет за развитие на Северозападен район;
24. Красимир Джонев – кмет на община Летница, НСОРБ;
25. Симеон Петков – експерт в НСОРБ;
26. Светла Василева – председател на Федерация на независимите синдикати, КНСБ;
27. Силвия Тодорова – директор „Индустриално развитие“, Българска стопанска камара (БСК);
28. Венцислав Върбанов – КРИБ;
29. Анелия Гълъбова – КТ „Подкрепа“;
30. Проф. д-р инж. Мартин Банов – Председател на Селскостопанска академия;
31. Лора Жебрил – Сдружение WWF България;
32. Иван Главчовски – Сдружение „Коалиция за устойчиво развитие“;
33. Ирина Матеева - Български дружество за защита на птиците;
34. Илиас Сарнук – Национална асоциация на младите фермери в България;
35. Рангел Матански - Национална асоциация на младите фермери в България;
36. Евгения Ачкаканова-Димитрова – Асоциация за развъждане на породата Ил Дьо Франс;
37. Петко Симеонов – Национална браншова организация „ Български пчеларски съюз“;
38. Румен Андреев – Асоциация на индустриалното свиневъдство в България;
39. Диана Атанасова – началник на отдел „Агростатистика” в [Главна дирекция „Земеделие и регионална политика”](http://www.mzh.government.bg/MZH/bg/Structure/GDZGPO.aspx) (ГДЗРП), МЗХГ;
40. Силвия Василева – директор на дирекция „Животновъдство“, МЗХГ;
41. Антоан Чаракчиев – директор на дирекция „Биологично производство“, МЗХГ;
42. Надежда Богданова – главен експерт в дирекция „Стопански дейности, инвестиции и хидромелиорации“, МЗХГ;
43. Дора Ненова – директор на дирекция „Държавни помощи и регулации”, МЗХГ;
44. Мариана Маринова – началник на отдел в дирекция „Анализ и стратегическо планиране”, МЗХГ;
45. Аделина Стоянова – директор на дирекция „Директни плащания“, МЗХГ;
46. Мария Стефанова – държавен експерт в дирекция „Директни плащания“, МЗХГ;
47. Ирина Лазарова – директор на дирекция „Пазарни мерки и организации на производители“, МЗХГ.
48. Любомир Маринов – изп. директор на Национална служба за съвети в земеделието (НССЗ);
49. Димитър Ванев – главен директор на Главна дирекция „Съвети в земеделието и аналитична лаборатория”, НССЗ;
50. Петя Куманова – НССЗ;
51. Катя Първанова – гл. експерт в дирекция „Програми и проекти в туризма“, Министерство на туризма;
52. Юлия Григорова – Иванова, държавен експерт в дирекция „Национална служба за защита на природата“, МОСВ;
53. Данаил Андреев – старши експерт в дирекция НСЗП, МОСВ;
54. Тоско Керанов- началник на отдел в ДАЕУ;
55. Кристина Цветанска – председател на УС на Българска асоциация на консултантите по европейски програми (БАКЕП).

**ПРЕДСТАВИТЕЛИ НА ЕК:**

1. Майкъл Пилке – ЕК, Главна дирекция „Земеделие и развитие на селските райони“;
2. Елица Живкова – ЕК, Главна дирекция „Земеделие и развитие на селските райони“;
3. Бенжамин Фейрбрадър – ЕК, Главна дирекция „Земеделие и развитие на селските райони“

**НАБЛЮДАТЕЛИ С ПРАВО НА СЪВЕЩАТЕЛЕН ГЛАС:**

1. Марияна Маньовска – АОП;
2. Наталия Шукадарова – Национална асоциация на зърнопроизводителите;
3. Владислав Михайлов – сдружение „Национална асоциация на млекопреработвателите”;
4. Силвия Георгиева – директор на дирекция „Наблюдение, координация и контрол на дейността на Разплащателната агенция”, МЗХГ;
5. Диляна Попова – Асоциация на месопреработвателите в България;
6. Веселина Ралчева – член на Управителния съвет на „Българската асоциация за биопродукти“ (БАБ);
7. Благовеста Василева – БАБ;
8. Теодора Кръстева – Българска асоциация на производителите на оранжерийна продукция (БАПОП);
9. Веселина Ралчева – Българска асоциация „Биопродукти“;
10. Лъчезар Спасов – Изпълнителна агенция „Сертификационен одит на средствата от Европейските земеделски фондове“;
11. Радосвета Абаджиева – ИА СОСЕЗФ.

**ДРУГИ УЧАСТНИЦИ:**

1. Явор Гечев – зам.-министър на МЗХГ;
2. Ваня Славянова – ДФЗ-РА;
3. Цветомира Стайкова – ДФЗ-РА;
4. Ангел Ревелетов – ДФЗ-РА;
5. Калоян Костадинов – ДФЗ-РА;
6. Георги Стратиев - началник на отдел „Информационни системи“ към дирекция Централно координационно звено в администрацията на Министерския съвет;
7. Весела Петрова – Министерство на финансите;
8. Костадин Костадинов – НАЗ;
9. Георги Грънчаров – Съюз на птицевъдите в България;
10. Таня Георгиева - Представител на Национална селска мрежа;
11. Алексей Щефан – НАМ;
12. Симеон Караколев - Национална овцевъдна и козевъдна асоциация (НОКА);
13. Янка Попова – НОКА;
14. Елена Тодоровска;
15. Милен Кръстев – началник на отдел “Трансфер на знания, сътрудничество и дигитализация“, МЗХГ;
16. Светослав Цеков – дирекция РСР, МЗХГ;
17. Снежана Григорова – дирекция РСР, МЗХГ;
18. Георги Ильов – дирекция РСР, МЗХГ;
19. Служители от дирекция РСР;
20. Служители от дирекции в МЗХГ, имащи отношение към мерките на ПРСР;
21. Крумова – областна администрация „Благоевград“;
22. Малина Стефанова – преводач;
23. Милен Семков– преводач;
24. Петя Георгиева – стенограф.

**Приложение 2**

**ИНДИКАТИВНА ГОДИШНА РАБОТНА ПРОГРАМА** **ЗА 2022 ГОДИНА**

**ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020 г.**

| № по ред | Наименование на процедурата | Цели на предоставяната БФП по процедурата | Начин на провеждане на процедурата съгласно чл. 2 от ПМС № 162 от 2016 г. | Извършване на предварителен подбор на концепции за проектни предложения | Общ размер на БФП по процедурата (в лв.) | Допустими кандидати | Примерни допустими дейности | Категории допустими разходи | Максимален % на съ-финансиране | Дата на обявяване на процедурата | Краен срок за подаване на проектни предложения | Представлява ли процедурата/част от нея: | Размер на допустимите разходи за проект (в лв.) |
| --- | --- | --- | --- | --- | --- | --- | --- | --- | --- | --- | --- | --- | --- |
| държавна помощ | минимална помощ | минимален | максимален |
| 1. | Подмярка 1.2. „Демонстрационни дейности и действия по осведомяване“ | Подпомагане на дейности по организирането и провеждането на демонстрационни дейности в областта на селското стопанство и горското стопанство | Подбор на проектни предложения | Не | До левовата равностойност на 15 000 000 евро | Бенефициенти по подмярката са организациите, които предоставят трансфер на знания чрез демонстрационни дейности. Организациите трябва да провеждат научно-изследователска дейност или образователна дейност в областта на селското или горското стопанство, или в областта на хранителните технологии. Организациите трябва да разполагат със собствени демонстрационни обекти от типа на учебно-опитни полета, изследователски опитни полета, учебни или изследователски лаборатории. | Дейности по организиране и провеждане на обучения, за демонстрационни дейности. Подпомагането по подмярката включва и разходи за инвестиции, които могат да включват разходи за закупуване или вземане на лизинг на нови машини и оборудване до пазарната цена на актива. Необходимостта от инвестицията се обосновава съобразно условията на демонстрационния обект и темите на демонстрационните дейности. | Бенефициентите по подмярката получават безвъзмездна помощ, която се отпуска под формата на стандартни разходи за извършването на различни демонстрационни дейности и разходи за инвестиции, които трябва да отговарят на изискванията на чл. 45 от Регламент (ЕС) № 1305/2013. | 100 % | Април | Юни | Не | Не | Непр. | БФП се отпуска под формата на стандартни разходи по дейности, в евро, за един обучаем, както и за разходи за инвестиции |
| 2. | Подмярка 6.1 „Създаване на стопанства на млади фермери"“ | Увеличаване на броя и дела на младите земеделски стопани | Подбор на проектни предложения | Не | До левовата равностойност на 12 100 000 евро | Земеделски стопани – физически лица, еднолични търговци, ЕООД | Дейности за създаване и развитие на стопанства на млади земеделски стопани | Разходи за създаване и развитие на стопанства на млади земеделски стопани, посочени в бизнес план | Непр. | Октомври  | Ноември  | Не | Не | Непр. | Левовата равностойност на 25 000 евро |
| 3. | Подмярка 6.4 „Инвестиции в подкрепа на неземеделски дейности“ | Развитие на конкурентоспособността на селските райони; създаване на заетост | Подбор на проектни предложения | Не | До левовата равностойност на 29 000 000 евро | Земеделски стопани или микропредприятия, регистрирани като еднолични търговци или юридически лица по Търговския закон, Закона за кооперациите или Закона за вероизповеданията, както и физически лица, регистрирани по Закона за занаятите | Инвестиции в неземеделски дейности, като например:1. Производство или продажба на продукти, които не са включени в Приложение 1 от Договора за функциониране на Европейския съюз (независимо от вложените продукти и материали);2. Развитие на услуги във всички сектори;3. Производство на енергия от възобновяеми енергийни източници за собствено потребление;4. Развитие на занаяти и други неземеделски дейности. | Материални и нематериални инвестиции за създаване и развитие на неземеделски дейности в селските райони | До 50 % | Септември | Октомври | Не | Да | Левовата равностойност на 10 000 евро | Левовата равностойност на 200 000 евро |
| 4. | Подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ | Насърчаване на социалното приобщаване, намаляването на бедността и икономическото развитие в селските райони, чрез стимулиране на местното развитие в селските райони. | Подбор на проектни предложения | Не | До левовата равностойност на 60 000 000 евро, прехвърлени към бюджета на подмярката с 11-то изменение на ПРСР 2014-2020 г., както и остатъчен неусвоен бюджет, който ще бъде определен към датата на обявяване на процедурата  | Общини за инвестиции на територията на селските райони в Р. България. | Подкрепа за инвестиции в създаването, подобряването или разширяването на всички видове малка по мащаби инфраструктура, включително инвестиции в енергия от възобновяеми източници и спестяване на енергия | Изграждане, включително отпускане на лизинг, или подобрения на недвижимо имущество; Закупуване или вземане на лизинг на нови машини и оборудване, обзавеждане до пазарната цена на актива; Общи разходи, например хонорари на архитекти, инженери и консултанти, хонорари, свързани с консултации относно екологичната и икономическата устойчивост; Нематериални инвестиции: придобиването или развитието на компютърен софтуер и придобиването на патенти, лицензи, авторски права, търговски марки. | До 100% | Юли | Септември | Не | Не | Непр. | В съответствие с дефиницията за малка по размер инфраструктура, посочена в ПРСР 2014-2020 г. |
| 5. | Подмярка 16.4 „Подкрепа за хоризонтално и вертикално сътрудничество между участниците във веригата на доставки“ | Подкрепата се предоставя за създаване и развитие на къси вериги на доставки и за създаване и развитие на местни пазари, съгласно определенията в подмярката. | Подбор на проектни предложения | Не | В зависимост от остатъчния бюджет след приключване обработката на проектните предложения, постъпили в периодите на прием по подмерки 16.1 и 16.4, но не повече от 4 000 000 млн. евро  | Организации, съставени от земеделски стопани, МСП или търговци на дребно, които извършват своите дейности в обхвата на конкретна къса верига на доставки или в обхвата на конкретен местен пазар.Организациите могат да бъдат юридически лица по Търговския закон или обединения по Закона за задълженията и договорите | Предоставя се помощ и за дейности за функциониране и популяризиране на къси вериги на доставки и на местни пазари. | Текущи разходи във връзка със сътрудничеството;Разходи за популяризиране на късата верига или местния пазар;Преки разходи за изпълнение на проект за сътрудничество, включително разходи за инвестиции | 50 % | Април | Май | Не | Не | Непр. | Максимално допустимият размер на помощта за периода на прилагане на програмата е 500 000 евро |
| 6. | Подмярка 19.1 „Помощ за подготвителни дейности“ | Подготовка на местните общности за прилагане на подхода ВОМР през програмен период 2021 – 2027 г. | Подбор на проектни предложения | Не | До левовата равностойност на 3 500 000 евро | 1. Местни общности, които не са прилагали подхода ЛИДЕР/ВОМР в периоди 2007-2013 г. и 2014 – 2020 г. (не са изпълнявали подмерки 431-2, 431-1, 41, 19.1, 19.2 и 19.4 на територията си). 2. Местни инициативни групи или местни общности, прилагали подхода ЛИДЕР/ВОМР през програмни периоди 2007-2013 г. и 2014 – 2020 г. на територия или част от територия, за която се кандидатства, (изпълнявали са подмерки 431-2, 431-1, 41, 19.1, 19.2 и 19.4). | Безвъзмездната финансова помощ за подпомагане на подготвителни дейности, включващи изграждането на капацитет, обучението и създаването на мрежи с цел изготвяне и изпълнение на стратегия за Водено от общностите местно развитие, включва:- Обучение на местни заинтересовани страни;- Проучвания в съответната територия;- Изготвяне на стратегия за Воденото от общностите местно развитие, включително консултации със заинтересованите страни за целите на подготовката на стратегията;- Дейности за координация на процеса, извършван от организацията, която кандидатства за подготвителни дейности. | Разходите са свързани с изготвяне на стратегия за местно развитие:- Формиране и учредяване на публично-частно партньорство, в т.ч. разходи за правни услуги и консултации, нотариални и държавни такси, партньорски срещи;- Популяризиране на подхода ВОМР и процеса на разработка на СМР като разходи за подготовка и провеждане на информационни кампании, изготвяне и разпространение на информационни материали, подготовка и провеждане на информационни семинари, конференции и срещи, създаване и поддържане на електронна страница, публикации в местната преса;- Обучения за местните заинтересовани страни: екип на МИГ, местни лидери;- Проучвания и анализи на територията;- Разходи, свързани с подготовката на стратегия за водено от общностите местно развитие, вкл. разходи за консултиране и разходи за консултиране с местната общност във връзка с подготовката на стратегията;- Административни разходи (оперативни разходи, разходи за възнаграждения и осигуровки и обезщетения за временна неработоспособност, дължими от работодателя, разходи за закупуване на офис техника, обзавеждане и оборудване, командировки, наем зали и др.). | До 100% | Февруари  | Май  | Не | Не | Непр. | 1. До левовата равностойност на 25 000 евро за общности, прилагали подхода ВОМР;2. До левовата равностойност на 30 000 евро за общности, не прилагали подхода ВОМР. |
| 7.  | Подмярка 19.3 „Подготовка и изпълнение на дейности за сътрудничество на местни инициативни групи“ | Подпомагане на проекти за съвместни дейности, насочени към разработване и въвеждане в практиката на продукти, услуги, иновации и др. в селските райони, комбинирайки разнообразните възможности на селските райони и развитие на селски райони с добавена стойност; създаване на европейска идентичност в допълнение към местната, регионалната и националната идентичност | Подбор на проектни предложения | Не | За 2022 г.До левовата равностойност на 2 846 777 евро | Одобрени местни инициативни групи | Дейности за сътрудничество в рамките на Република България или проекти за сътрудничество между територии в две или повече държави членки или с територии в трети държави | Разходи за изследвания и пазарни проучвания, директно свързани със съвместното действие;Разходи, свързани с реализирането на промоционални и маркетингови кампании;Разходи, свързани с организирането на обучения, семинари, съвместни събития, срещи и т. н.;Разходи за публикации в медиите;Разходи, свързани със създаването и оперативната поддръжка на общи структури, създадени с цел изпълнение на проекта;Координация на дейностите по проекта (разходи за допълнителен персонал, пътни разходи, разходи за нощувки и храна, хонорари за експерти, разходи за превод, разходи за комуникация и др.).Разходи, свързани със срещи с потенциални партньори;Разходи, свързани с организирането на заседания и мероприятия за планиране на дейностите по проекта; | До 100% |  | Съгласно Регламент (ЕС) 1305/2013, чл. 44, пар. 3 кандидатстването по подмярка 19.3 е текущо | Не | Не | Непр. | За изпълнение на проекти за сътрудничество:левовата равностойност на 100 000 евро за транснационално сътрудничество и на 50 000 евро за вътрешно териториално сътрудничество |

\* Приемите на заявления за подпомагане по мерки 10 „Агроекология и климат“, 11 „Биологично земеделие“, 12 „Плащания по „Натура 2000” и Рамковата директива за водите“, 13 „Плащания за райони, изправени пред природни или други специфични ограничения“ и 14 „Хуманно отношение към животните“ от ПРСР 2014 – 2020 г. не се включват в ИГРП за 2022 г., тъй като редът и изискванията на ПМС № 162 от 2016 г. не са приложими за тях.

Приемът на заявления по мерки 10, 11, 12 и 13 се извършва по реда на Наредба № 5 от 2009 г. за условията и реда за подаване на заявления по схеми и мерки за директни плащания, а приемът на заявления по мярка 14 се осъществява по реда на Наредба № 4 от 8 август 2017 г. за прилагане на Mярка 14 "Хуманно отношение към животните" от Програмата за развитие на селските райони за периода 2014 – 2020 г.

Приложение 3

**Предложение за критерии за подбор на проектни предложения по процедура**

**№ BG06RDNP001-2.002 по подмярка 2.1.1 „Консултантски услуги за земеделски и горски стопани“**

 **от мярка 2 „Консултантски услуги, услуги по управление на стопанството и услуги по заместване в стопанството“ от Програма**

**развитие на селските райони 2014-2020 г. за предоставяне на консултантски пакет А2Б на млади фермери**

|  |  |  |
| --- | --- | --- |
| **№** | **Приоритет/Критерии за подбор** | **Макс. брой точки** |
| **1.** | **Приоритет № 1: Оценка на качеството за всеки вид консултантски пакет. Съдържанието на представения консултантски пакет е разработено в пълно съответствие с европейското и националното законодателство и обхвата на включените модули съгласно ПРСР 2014-2020 г.** | **54 т.** |
| 1.1. | В модул 1 „Задължения на равнище стопанство, произтичащи от законово установените изисквания за управление и/или стандартите за добро земеделско и екологично състояние, предвидени в глава І на дял VІ от Регламент (ЕС) № 1306/2013“ са предвидени следните компоненти:* Информация и съвети на земеделския стопанин за всички приложими за него Национални стандарти за добро земеделско и екологично състояние на земята (ДЗЕС) и оценка на произтичащите от тях задължения за земеделското му стопанство;
* Информация и съвети на земеделския стопанин за всички приложими за него законоустановени изисквания за управление (ЗИУ) изброени в приложение II на Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (EО) № 165/94, (EО) № 2799/98, (EО) № 814/2000, (EО) № 1290/2005, и (EО) № 485/2008 на Съвета и оценка на произтичащите от тях задължения за земеделското му стопанство;
* Съвети на земеделския стопанин на база на агрохимичния анализ на взетите почвени проби във връзка със ЗИУ.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| 1.2. | В модул 2 „Селскостопански практики, от полза за климата и околната среда, установени в дял ІІІ, глава 3 от Регламент (ЕС) №1307/2013 и за поддръжката на земеделските площи съгласно член 4, параграф 1, буква в) от Регламент (ЕС) №1307/2013“ са предвидени следните компоненти:* Информация и съвети на земеделския стопанин за изискванията и условията за поддържане на съществуващите постоянно затревени площи, съгласно чл. 45 на Регламент (ЕС) № 1307/2013 на Европейския Парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (наричан по-нататък Регламент №1307/2013);
* Информация и съвети на земеделския стопанин за изискванията и условията за диверсификация на културите по реда на чл. 44 от Регламент (ЕС) № 1307/2013;
* Информация и съвети на земеделския стопанин за изискванията и условията за екологично насочените площи в рамките на земеделската площ, по реда на чл.46 от Регламент (ЕС) № 1307/2013;
* Информация и съвети на земеделския стопанин за изискванията за поддържане на земеделските площи съгласно член 4, параграф 1, буква в) от Регламент (ЕС) № 1307/2013 г.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| 1.3. | В модул 4 „Изисквания, определени от националното законодателство за изпълнение на член 11, параграф 3 от Рамковата директива за водите“ и приложение I от Регламент (ЕС) 1306/2013 са предвидени следните компоненти:* Информация и съвети относно прилагане на мерки, свързани с регулиране на водовземанията и контрол на водочерпенето;
* Информация и съвети относно прилагане на мерки, свързани с опазване на водите от замърсяване;
* Информация и съвети относно прилагане на мерки, свързани с ефективно и устойчиво използване на водите;
* Информация и съвети за приложимите в земеделското стопанство на консултирания земеделски стопанин мерки за опазване, възстановяване и устойчиво използване на водите, включени в Плана за управление на съответния речен басейн, на чиято територия попада стопанството.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| 1.4. | В модул 5 „Изисквания, определени от националното законодателство за изпълнение на член 55 от Регламент №1107/2009, по-специално спазване на общите принципи на интегрираното управление на вредителите, както е посочено в член 14 от Директива 2009/128/ЕО“ са предвидени следните компоненти:* Информация и съвети за условията и реда по прилагане на интегрирано производство на растения и растителни продукти;
* Информация и съвети за общите принципи при интегрираното управление на вредителите чрез различни агротехнически дейности, описани в Приложение № 1 към чл.9, ал.3 от Закона за защита на растенията;
* Съвети за провеждане на растителнозащитни мероприятия на отглежданите и планираните за отглеждане в стопанството култури съгласно добрите растително-защитни практики.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| 1.5. | В модул 6 „Стандарти за безопасност на труда и/или стандарти за безопасност на стопанствата“ са предвидени следните компоненти:* Информация и съвети относно стандартите за безопасност на труда;
* Информация и съвети относно стандартите за безопасност в стопанствата.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| 1.6. | В модул 7 „Специфични съвети за земеделски стопани, които създават стопанство за първи път“. Подкрепа за участие в подмярка 6.1 „Стартова помощ за млади земеделски стопани“ от ПРСР 2014 – 2020 г., включително разработването на бизнес план и на проектно предложение; съвети по време на изпълнение на бизнес плана; консултиране на младия земеделски стопанин за кандидатстване по други мерки от ПРСР 2014 – 2020 г.са предвидени следните компоненти:* Информация и съвети относно различните възможности и алтернативи за развитие на дейностите на създаващото се стопанството;
* Информация и съвети за техниката, технологиите и процесиите за отглеждане на култури и животни, които са подходящи за създаването и развитието на стопанството;
* Информация и съвети за законово-нормативните изисквания, свързани с регистрационните, разрешителните и лицензионните режими за стартиране на дейност в областта на земеделието;
* Изготвяне на бизнес план и проектно предложение по подмярка 6.1 „Стартова помощ за млади земеделски стопани“ от ПРСР 2014-2020 г.
 | Представена е детайлна информация за всички компоненти – 9 т.Представена е информация само за част от компонентите – 3 т. |
| **2.** | **Приоритет № 2: Условия за предоставяне на консултантските услуги** | **23 т.** |
| 2.1. | Проектното предложение предвижда прилагане на съвременни (комплексни и достъпни) методи за консултиране в селското стопанство, в т.ч. и следните форми на предоставяне на съвети и препоръки:* Онлайн методи за консултиране чрез използване на информационни технологии и е-услугите за развитие на стопанството;
* Възможност за скрийнкаст;
* Възможност за виртуални посещения в платформа, свързана с консултиране на младия земеделския стопанин;
* Консултации „лице в лице“ в офис на консултантската организация;
* Консултации по телефон.
 | Повече от три начина – 3 т.Повече от пет начина – 6 т. |
| 2.2. | Проектното предложение предвижда оценка на състоянието на стопанството на младия земеделски стопанин, включително извършване на:* различни видове лабораторни анализи въз основа на спецификата на стопанството;
* анализ на състоянието на стопанството, въз основа на събраната информация;
* предоставяне на младия земеделски стопанин на помощни материали, вкл. технологични карти и др.
 | 5 т. |
| 2.3. | Проектното предложение предвижда различни начини/подходи за набиране/определяне на желаещите да получат съветнически услуги чрез консултантския пакет А2Б. | Повече от един начин – 3 т.Повече от три начина – 5 т. |
| 2.4. | Наличие на натрупан/доказан опит в предоставяне на консултантски услуги на млади фермери, за участие по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от ПРСР 2014 – 2020 г. | за над 10 млади земеделски стопани | 2 т.  |
| за над 20 млади земеделски стопани | 5 т.  |
| за над 50 млади земеделски стопани | 7 т.  |
| **3.** | **Приоритет № 3: Степен на включване в съответния пакет на модули за консултиране за подкрепа за участие по други мерки на програмата и съответствие с плана на показателите за резултати по мярката.** | **18 т.** |
| 3.1. | В рамките на модулите за консултиране, включени в консултантския пакет по проектното предложение, е предвидено консултиране на младите земеделски стопани за възможността за подкрепа за участие по инвестиционните мерки от ПРСР 2014-2020 г., включително насочени към модернизация на земеделското стопанство, добавяне на стойност към произвежданите селскостопански продукти и/или диверсификация към неземеделски дейности. | 6 т. |
| 3.2. | В рамките на модулите за консултиране, включени в консултантския пакет по проектното предложение, е предвидено консултиране на младите земеделски стопани за възможността за участие по ПРСР 2014-2020 г. чрез мерките, насочени към коопериране/сдружаване в селскостопанското производство. | 6 т. |
| 3.3. | В рамките на модулите за консултиране, включени в консултантския пакет по проектното предложение, е предвидено консултиране на младите земеделски стопани за възможностите за участие по ПРСР 2014-2020 г. чрез компенсаторните мерки, свързани с плащания на площ и/или плащания на животинска единица. | 6 т. |
| **Максимален брой точки** | **95 т.** |

 Минимален брой точки за подпомагане на проектно предложение – 25 т.

